Is-siġġu li kien ġie mwiegħed

Anki fl-isfond ta' dak kollu li seħħ f'dawn l-aħħar sentejn u b'mod partikolari dak li seħħ f'dawn l-aħħar erbat ijiem, d-deċiżjoni li ħa llum il-Kumitat Eżekuttiv tal-PN se tħalli r-riperkussjonijiet.

Il-Partit dalgħodu ssakkar f'kamra biex idur dawra miegħu nnifsu u, ħin bla waqt, feġġet splużjoni.

Waqt li kien għaddej id-dibattitu kien hemm min ta x'jifhem li, meta kien irriżenja mill-Parlament biex jagħmel il-wisa' għal Adrian Delia, lil Jean Pierre Debono saritlu wegħda.

Setgħu saru aktar minn wegħda waħda, iżda llum kien jum li fiha l-wegħdi setgħu jissarfu: kienet opportunità li fiha seta' jieħu l-lura s-siġġu li kien ċeda.

Meta Adrian Delia kien għadu qed jara kif se jsib postu fil-Parlament, kienu saru wegħdiet lil deputati parlamentari oħra li ġew avviċinati biex iċedu posthom.

Jien kont ktibt li wegħda li bi skambju ma' siġġu parlamentari tammonta għal ksur tal-liġi.

U għadni tal-fehma li din hi l-pożizzjoni.

Meta jiġi mwiegħed siġġu parlamentari b'rigal jew bi tpartit, dan jammonta għal oltraġġ demokratiku.

Dan jammonta wkoll għal disprezz lejn il-vot demokratiku u mod ieħor dwar kif wieħed jista' jabbuża mis-setgħa biex politikament jipprova jżomm fil-wiċċ.

Din m'hi xejn ħlief forma ta' disprezz fil-konfront tal-ġustizzja u fil-konfront tar-rieda popolari.

Fi kliem ieħor, illum il-manigoldi politiċi li ħadu f'idejhom lill-Partit Nazzjonalista, għall-aħħar darba taw id-daqqa tal-mewt lill-karattru tiegħu.

Infexxew fil-politika ta' "għandi s-saħħa, u għalhekk ħadd ma jista' għalija".

Għaddiet tagħhom – bi żbrixx u l-ħsara li saret – anki għalihom – hi bla qies.

Araw ftit x'distakk minimu kien hemm biex spiċċat intgħażlet il-persuna favorita tat-tmexxija biex tieħu postha fil-Parlament.

Tnejn u erbgħin vot favur u erbgħin vot kontra.

Ir-riżultat ġie kif ġie għax ivvotaw Jean Pierre Debono u martu – kunflitt ta' interess ċar.

Ġie kif ġie wkoll bis-saħħa tal-fatt li Jean Pierre Debono jinsab fil-pożizzjoni li jimmanipula.

Il-bieraħ Norman Vella xandar korrispondenza li minnha jirriżulta li l-elezzjoni tiegħu fl-Eżekuttiv kienet inżammet bi ksur tal-istatut tal-Partit.

Dan huwa l-każ ta' persuna li ndenja ruħu li jibqa' jinsisti u, fi stadju strateġiku, għażel li jikxef ir-raġunijiet għal kien inżamm.

X'aktarx hemm każijiet oħrajn.

Iżda apparti ż-żamma ta' membri potenzjali tal-Eżekuttiv li Jean Pierre Debono mhux f'pożizzjoni li jassikura l-appoġġ tagħhom, il-kompożizzjoni tal-Kumitat Eżekuttiv inbidlet b'tali mod biex takkomoda persuni li l-kariga tagħhom jafuha lilu personalment.

Għaliex minkejja d-diskors kollu dwar il-"Mod Ġdid" u dwar il-wasla minn barra l-Partit ta' Adrian Delia – deskritt bħala l-persuna strateġikament għarfa li mhix mgħobbija bil-fallimenti tal-imgħoddi tal-Partit, avukat "ta' kwalità", bl-innijiet ta' adulazzjoni li ser jerġa' jibda' jrebbaħ lill-Partit u ħmerijiet oħra simili – il-prinċep tad-dlamijiet li qed nitħaddtu dwaru ilu jimraħ fil-kuriduri tad-Dar Ċentrali qabel kulħadd u għal żmien twil.

Ħafna u ħafna aktar qabel tfaċċa fix-xena Adrian Delia.

Jean Pierre Debono ilu jippresiedi fuq lista twila ta' elezzjonijiet mitlufa aktar minn ħaddieħor.

Ma' kull telfa elettorali, filwaqt li ta' madwaru refgħu r-responsabbiltà u għamlu l-wisa' għal ħaddieħor, hu dejjem baqa' f'postu.

Id- database tal-Partit jinsab f'idejh, għandu aċċess għall-identità li jaħdmu fi ħdan il-Partit u għandu vot li jista' jużah biex isaħħaħ lilu nnifsu u fl-istess waqt idgħajjef lil ħaddieħor.

Il-mazz jinsab f'idejh u l-pupazz li jpoġġi fuq it-tron tas-setgħa jiddependi minnu.

Dan l-għatx għall-poter ma jwassal għal imkien u jispiċċa biex jeqirdek.

It-taqtigħa għall-poter se twassal għal aktar tifrik.

Bosta nies tal-affari tagħhom mhux biss ma baqgħux jivvutaw għall-Partit iżda qed iżommu 'l bogħod minnu.

Illum dabbar rasu Mark Anthony Sammut għax ma felaħx aktar.

Għalkemm huwa simbolu tal-ħsara patetika li l-PN qed jagħmel lilu nnifsu, jirrappreżenta wkoll il-mexxejja potenzjali kollha li bħalissa jistgħu ikunu fil-filliera ta' quddiem biex jikkumbattu kontra l-gvern iżda li qed iħossu li qed jaħlu l-ħin tagħhom ma' Partit li bħal donnu m'huwiex interessat ħlief li jiġġieled battalji interni miegħu nnifsu.

It-tron tas-setgħa Jean Pierre Debono jridu għalih.

Għad jaqta' xewqtu xi darba: iżda jkun jista' jsaltan biss fuq salt irmied.

Din m'hix xi fażi negattiva li jgħaddi minnha kull partit politiku.

Din hi kwistjoni ta' ħajja jew mewt.

Fil-frattemp, aħna nibqgħu nittamaw li jitfaċċa xi eroj li lill-Partit jista' jerġa' jirxoxtah u jtih il-ħajja.

Iżda bħalissa kulma qed naraw huwa Jean Pierre Debono, b'xagħru ppettnata, liebes ingravata u libsa pulita b'arma f'idejh u b'espressjoni tal-waħx fuq wiċċu li kienet tixraq għal xi produzzjoni ta' Stanley Kubrick.

Għadu kemm ħareġ mill-bieb ta' bini fejn dalgħodu għadda minnu partit politiku.

Previous: GUEST POST: Eks-strateġista tal-PN jagħti ħarsa lejn ir-riżultati ta' din il-ġimgħa Next: Issa s-sabar ta' kulħadd intilef window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ma jafx jistħi

Qabel tkompli taqra', segwi dawn l-49 sekonda ta' velenu li jqallagħlek l-istonku. (function(d, s, id) { var js, fjs = d.getElementsByTagName(s)[0]; if (d.getElementById(id)) return; js = d.createElement(s); js.id = id; js.src = 'https://connect.facebook.net/nl_NL/sdk.js#xfbml=1&version=v3.2'; fjs.parentNode.insertBefore(js, fjs);}(document, 'script', 'facebook-jssdk')); Roberta Abela – Birkirkara Nibżgħu għall-Laburisti u għall-Partit Geplaatst door Robert Abela op Maandag 4 februari 2019 Eżempju klassiku ta' tribaliżmu.

Membru Parlamentari Laburista, li ma jifformax parti mill-gvern, jagħmel għażla strateġika u makakka billi lill-partitarji Laburisti jgħidilhom li tal-Labour għandhom "jibżgħu għan-nies tagħhom": messaġġ li, f'pajjiż mifni kif inhu bil-klijenteliżmu, ma jiskanta lil ħadd.

Naf li, issa li ninsab barra mill-arena politika, huwa faċli li wieħed igħid dan.

Meta tkun fl-arena politika spiss issib ruħek wiċċ imb'wiċċ mar-rikatti morali ta' dawk li jgħidu li huma partitarji iżda li fil-fatt huma nies li dejjem jaraw kif japprofittaw ruħħom mill-politika.

Meta tkun fl-arena tal-politika jkollok tara kif tagħmel biex tingrazzja ruħek u tidher ħelu mal-udjenzi li jkollok quddiemek u lill-udjenza bħal dik li Robert Abela kellu quddiemu f'każin tal-Labour qalilha eżatt dak li xtaqet tisma' mingħandu.

Ma messux staħa Robert Abela li jkun proprju hu li jlissen kliem parrokkjali u retrogradu fis-sens li gvern Laburista "għandu jieħu ħsieb lill-Laburisti"?

Diskors li ntqal apposta (u li ġie ripetut fuq il-Facebook) fl-istess żmien li fih Adrian Delia għamel sejħa biex il-gvern jaħtar "Nazzjonalist" bħala l-President il-ġdid.

Missier Robert Abela, George Abela, kien President ta' Malta.

Kien inħatar minn Lawrence Gonzi li kiser it-tradizzjoni u għall-ewwel darba għażel President li ma kienx mill-partit tiegħu.

Dak iż-żmien, kienet deċiżjoni innovattiva li Lawrence Gonzi ma kien taħt ebda obbligu legali li jagħmilha.

Wara li Sir Anthony Mamo minn gvernatur kien sar l-ewwel President, tal-Labour kienu ħatru lil Anton Buttigieg, Agatha Barbara u Marie-Louise Coleiro Preca u gvernijiet Nazzjonalisti kienu ħatru lil Ċensu Tabone, Ugo Mifsud Bonnici, Guido de Marco u Eddie Fenech Adami.

Ilkoll kienu servew bħala ministri fil-gvernijiet tagħhom u kellhom karrieri twal fil-partiti rispettivi tagħhom.

Albert Hyzler u Paul Xuereb servew ukoll bħala Aġent President u huma wkoll kienu ministri veterani Laburisti.

Meta George Abela intagħżel għall-presidenza minn Lawrence Gonzi, kien ħadem għal żmien twil fil-Partit Laburista.

Fl-1992 kien inħatar bħala deputat mexxej tal-Partit Laburista u fl-1996 kien inħatar konsulent legali fil-gvern ta' Alfred Sant.

Fl-2008 kien ikkontesta biex isir mexxej tal-partit, tellieqa li kien spiċċa rebaħha Joseph Muscat.

Bl-għażla tiegħu għall-presidenza kien sar attentat biex jinħattu l-ħitan tat-tribaliżmu.

Kienet deċiżjoni li ma ntlaqitx minn bosta, għalkemm l-oppożizzjoni naqset mal-medda taż-żmien.

Matul il-kampanja elettorali tal-2013, waqt li missieru kien għadu qed iservi bħala President, Robert Abela kien tela' fuq il-palk waqt mass meeting Laburista u, b'mod tassew inkredibbli, għajjar lill-gvern ta' Lawrence Gonzi b'partiġġjaniżmu.

Lil dawk li kellu quddiemu qalilhom li "mal-Partit Nazzjonalista, l-interess partiġġjan jirbaħ fuq l-interess nazzjonali," hekk kif missieru seqwih bi kburija fuq it-televiżjoni mill-Palazz.

F' dan il-kuntest, id-diskors tribali u partiġġjan għall-aħħar li lissen din il-ġimgħa Robert Abela ma jibqax jitqies bħala frott ta' żegħil fil-konfront ta' udjenza partiġġjana.

Dan id-diskors qalu għax verament jemmen f'dak li qal.

Għal Robert Abela t-tribaliżmu għandu jieħu s-soppravvent – "aħna" u "huma" – u d-dinja tappartjeni lilhom biss u ħaddieħor jista' jmur jixxejjer.

Meta kienet qrat id-diskors li Robert Abela kien għamel fi Frar 2013 – dakinhar li għajjer lill-gvern ta' Lawrence Gonzi "partiġġjan" – Daphne Caruana Galizia kienet kitbet dan li ġej: "Nobody should expect better from either George Abela or his son Robert, and certainly not from his daughter-in-law Lydia.

What you see is exactly what you get.

George Abela raised his son Robert.

Everybody who has been given a proper upbringing – and I really am not talking social background here – will know why Robert Abela's behaviour is entirely unacceptable and utterly churlish.

You don't have to be tal-pepe to be a gentleman; there is absolutely no excuse for Robert Abela's ghastly behaviour and absolutely no explanation for his father's failure to rein him in – he is, after all, the president of the republic – other than that he sees nothing wrong in it."

"Which figures.

He is, after all, his father and the one who brought him up to behave like a knave."

Persuni bħal Robert Abela jfakkruna f'kemm tal-Labour jiflaħ jaqa' fil-baxx.

Previous: Jean Claude Micallef kemm jiflaħ ikun ċuċ?

Next: Il-ħtija tixgħel f'wiċċu window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Mit-tgħajjir ngħaddu għas-swat

Wara l-inċident li seħħ il-bieraħ, tant kont għajjien li lanqas kelli l-enerġija naħseb u mteddejt norqod.

Il-mara li tidher tgħajjat u titkellem ħażin f'dak il-video kienet qed tgħajjat u tkellem ħażin lill marti Clemence li dakinhar daħlet il-Belt Valletta ma' binha biex tixtrili rigal tal-Milied.

Inzertat waqfet quddiem il-Mafkar biex tgħid kelma ma' wħud mill-attivisti li kienu preżenti u, waqt li kienet bil-qiegħda ma' mejda fil-ġenb tal-Misraħ, semgħet ġemgħa żgħira ta' nies igħajjtu u jkellmu ħażin lill-attivisti li kienu qed iqiegħdu l-fjuri u x-xemgħat mal-Mafkar.

Hi avviċinathom, ġibdet filmat u lkoll rajtu ftit minn dak li seħħ.

Fil-filmat jinstema' wkoll il-leħen ta' raġel jidgħi bl-addoċċ sakemm imbagħad spiċċaw farrkulha l- mobile tagħha wara li tajjruhulha minn idejha.

Ir-raġel li nstema' jidgħi fil-filmat refa' jdejh fuq marti u weġġagħha.

Marti lanqas biss kienet lissnet kelma u baqgħet ma qalet xejn.

Hi tgħid li m'hix kapaċi tagħraf ir-raġel li refa' jdejh fuqha.

Dan tfaċċa mill-ġnub u meta ħasset l-uġiegħ bid-daqqiet li qalgħet, kien moħħa biss biex tara kif se twarrab.

Iżda setgħet tagħraf lill-mara li kienet tatha l-ewwel daqqa għaliex kienet leħqet ġibdet filmat tagħha.

Ma domniex biex intbaħna li din ma kinitx ħassitha ndannata għax xi ħadd dejjaqha jieħu filmat.

Dak li għamlet kien ilu jberren f'moħħha.

Il-mara li refgħet idejha fuq marti jisimha Helen Cutajar.

Minn kemm ilhom li bdew, il-protesti fil-Belt Valletta lil din ilhom żmien twil jogħrkulha għajnejha.

Lil Daphne Caruana Galizia qatt ma ħamlitha, la f'ħajjitha u lanqas wara mewtha.

Din Helen Cutajar kienet organizzat gruppi fil-Facebook bl-iskop li jinsultaw u jgħajjru lil Daphne Caruana Galizia ħafna qabel bdew jiġu organizzati t- trolls mill-Partit Laburista.

Araw x'kienet kitbet Daphne dwar Helen Cutajar li kienet tuża identifikazzjoni falza biex tilqa' kummenti mimlijin tgħajjir u theddid.

Aqraw uħud mill-kummenti:

Meta ġiet assassinata Daphne, Helen Cutajar bdiet tiffoka l-mibgħeda tagħha fuq dawk li kinux qed jiċċelebraw il-qtil tagħha.

Xahar wara l-qtil ta' Daphne, kitbet li dawk li kieu qed jitolbu l-ġustizzja u jipprotestaw kontra l-qtil tagħha għandhom jiġu eżiljati minn Malta.

Lejliet is-Sena l-Ġdida s-sena l-oħra bdiet tħambaq u teqred dwar il-protesti f'Miraħ l-Assedju l-Kbir.

Hawn qed tixtieq li kienet hemm meta, fl-inħawi fejn tgħix, attivisti "vvjolaw" l-istatwa ta' Lorry Sant permezz ta' flokk li jġib il-kliem li kull fejn tħares hemm il-ħallelin.

Xi ġimgħat wara, kitbet li Daphne għandha tiġi mfakkra biss fil-miżbla tal-Magħtab u mkien ieħor.

Hawn qed tinkoraġġixxi lis-"soċjeta' ċivili" to get a life.

Naħseb li qegħdin tifhmu.

Ir-reazzjoni tagħha għal min kien qed jiġbed il-filmat ma kinitx waħda spontanja.

Kienet ilha żmien twil tiġma l-velenu ġo fiha.

Iżda sa dakinhar tal-inċident, Helen Cutajar kienet illimitat ruħħa għall-kummenti fuq il-Facebook u bil-kummenti tagħha ippruvat tweġġa' b'ilsienha dawk in-nies li għaliha jitqiesu għedewwa.

Issa għamlet pass 'il quddiem.

Din Helen Cutajar m'hi xejn ħlief eżempju ħaj tal-bidla li qed isseħħ bħalissa favur il-vjolenza.

Helen Cutajar irrabjatni.

Iżda rrabjajt aktar għal dak il-ġurnalist li l-bieraħ ċempel lil marti u staqsiha tirrakkontalu x'kien ġara'.

Dan staqsiha jekk jidhrilhiex li kienet ipprovokat lill-mara bit-teħid tal-filmat.

Ejjew niċċaraw ftit l-affarijiet.

Min juża l-vjolenza fiżika fuq ħaddieħor, ma jiġix "provokat".

Il-provokazzjoni għandha l-effett li tnaqqas mir-responsabbiltà u hi l-iskuża li jġibu l-istupraturi, dawk li jsawwtu lin-nisa tagħhom u persuni vjolenti oħrajn li jkunu jridu jispjegaw l-imġieba tagħhom bħallikieku m'għandhomx kontroll fuqhom infushom u kollox kien spontanju.

L-attivisti jiġbdu l-filmati kontra minn jitħajjar jerfa' jdejh fuqhom bit-tama li dawn jiġu mġiegħla jerġgħu jaħsbuha sewwa u jikkontrollaw lilhom infushom qabel isawwtu lil ħaddieħor.

Iżda, kif nafu, din it-tattika mhux dejjem taħdem.

L-attivisti jagħmlu użu mill- mobiles tagħhom biex jiddefendu lilhom infushom mis-swat, kif għamlet marti 'l bieraħ.

U dan biex ma nsemmix l-insulti u t-tgħajjir tal-fanatiċi fit-triq li jkollna nissaportu kważi kuljum.

L-attivisti ma jiġbdux filmati ta' dawk li jkunu għaddejjin mit-triq għall-affari tagħhom.

Jużaw il- mobiles biss meta jkun hemm min ikellimhom b'aggressjoni u b'theddid.

Il-bieraħ ma' marti kien hemm binha l-kbir.

Uliedna, li huma iżgħar, intebħu x'kien ġara' meta raw il- mobile tagħha jsir mitt biċċa.

U kien hawn li ftakru x'kien seħħ il-ġimgħa li għaddiet meta l-mobile ta' attivist ieħor ukoll spiċċa rmied.

Binti ma setgħetx iġġerraħ dak li kien seħħ.

Ma tgħidilniex biex ma mmorrux aktar il-Belt Valletta: tridna nitilqu mill-pajjiż għal kollox.

Madankollu dak il-ġurnalist li ċempel lil marti ried ikun jaf kif l-attivisti stiednu l-vjolenza b'idejhom u ġiegħlu lill-aggressuri jsawwtuhom.

Ipprovokajnihom bis-sempliċi fatt li konna preżenti biswit il-Mafkar.

U, għax ilna xhur sħaħ immorru biswit il-Mafkar, Helen Cutajar (u oħrajn bħalha) ilha maħruqa hi u timtela' bil-velenu.

Issa tħoss li tista' tinfexx.

Wara kollox, għandha l-ħbieb fost iċ-ċirku tas-setgħana.

Araw ftit ma min hi qaqoċċa din Helen Cutajar.

Din hi l-loġika – jekk nistgħu nsejjħulha hekk – li jużaw dawn in-nies.

L-istess loġika li kull jum "qatlet" lil Daphne Caruana Galizia f'kull jum li kienet għadha mimlija bil-għomor u kull jum kemm ilha li nqatlet.

L-istess loġika li tgħid li jekk ma tridx minn jgħajjrek, jinsultak jew isawwtek, ara ma tmurx tagħmel xi ħaġa li tista' ddejjaq lill-gvern.

Ara ma tmurx tikkritika lill-gvern għax inkella tipprovoka r-reazzjoni vjolenti li tkun stedint.

Il-biċċa l-kbira tan-nies fit-toroq qed jitħallew bi kwiethom: il-bieraħ dawn kienu qed igawdu ż-żmien ta' ferħ li jġib miegħu l-Milied fit-toroq tal-Belt Valletta.

Huwa l-aqwa żmien għal dawk li joqgħodu kwieti għall-affari tagħhom.

Iżda l-attivisti li jipprotestaw b'mod paċifiku u li jqiegħdu l-fjuri u x-xemgħat mingħajr ma jweġġgħu lil ħadd – dawn jistiednu l-inkwiet?

Dak li nistiednu huwa l-mistħija.

Il-mistħija li tispiċċa mgħajjar, imbuttat u msawwat quddiem uliedek.

Il-mistħija li, quddiem uliedek, jkollok toqgħod tispjega lill-ġurnalisti li ma konniex aħna "li bdejniha".

Il-mistħija li titlob lil uliedek jistennew għal siegħat sħaħ fl-għassa sakemm aħna jkollna noqgħodu nirrakkontaw ir-raġuni għala – għal darb'oħra – ġejna msawwta u ħwejjiġna misruqa.

Dawn iriduna naqtgħu qalbna.

Aħna nipprotestaw meta jkollna ċ-ċans u nonfqu l-flus minn bwietna: ma nitolbu xejn ħlief it-taħris tad-drittijiet ta' kulħadd, inkluż id-drittijet ta' Helen Cutajar.

Iċ-ċittadinanza tagħna hi waħda attiva. iżda l-bieraħ tal-Malta Today għajjruna li qed nigħabuha tal-qaddisin , u dan talli ażżardajna nespriemu fehmitna dwar dak li jidhrilna jeħtieġ li jitranġa.

Iżda meta nispiċċaw imsawwta quddiem uliedna, inkunu wasalna fi stadju fejn ma nkunux aktar kapaċi ngħidu x'iġiegħelna nibqgħu nipprotestaw.

Hawn min igħid li erġajna lura għas-snin 80 u li l-vjolenza li kienet twaqqfet fi tmiem dawk is-snin qed terġa' tqajjem rasha.

M'hemmx dubju li s-sitwazzjoni qed tiggrava.

Hemm ukoll min igħid li l-Partit Nazzjonalista għandu jerfa' r-responsabbiltà talli f'25 sena bir-riedna tal-gvern f'idejh, m'għamel xejn biex ma jirrepetix ruħu dak li qed iseħħ illum: Dawn iwaħħlu fil-politika ta' rikonċiljazzjoni tal-1987.

Ma naqbilx ma' min jirraġuna b'dan il-mod.

Il-vjolenza twaqqfet grazzi għall-ħidma tal-Partit Nazzjonalista.

Meta kienu jisparaw fuq il-każini, il-PN ma rritaljax.

Meta kienu jsawwtu lin-nies fit-toroq, il-PN qabeż għalihom.

Il-PN hekk kien jagħmel mal-bulijiet dak iż-żmien.

Għamlu paragun mar-reazzjoni tal-PN il-bieraħ għall-vjolenza li seħħet fuq min kien qed jipprotesta b'mod paċifiku fi Triq ir-Repubblika.

Il-PN siket u l-istazzjon tat-televiżjoni tiegħu lanqas biss semma' l-inċident.

Helen Cutajar tagħmel li tagħmel għax hemm min itiha l-ħabel u min itiha l-ħabel mhux se jinfatam minnha.

Daqs kemm mhux se jinfatmu minn nies bħal Neville Gafà, Chris Cardona u Konrad Mizzi.

U qed tingħata l-ħabel ukoll għaliex għall-Partit Nazzjonalista – partit li Helen Cutajar qatt ma ġerrħet – bħal donnu ma ġara' xejn.

Il-bieraħ marti ssawwtet minn raġel u minn mara.

Ma jimpurtax.

Dalgħodu qed tħossha ħafna aħjar.

Iżda l-libertà tal-kelma ħadet majnata.

Previous: Attivisti msawwta fi Triq ir-Reppublika llum Next: Kisrulu drittijietu lil Konrad miskin. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-gideb ta' Owen

Aqraw hawn dak li stqarr Owen Bonnici hu u jfittex l-iskużi biex jieħu passi kontra r-reat kriminali li jikkommetti min jipprotesta pubblikament.

Ħadd m'għandu xi intenzjoni li l-mafkar tal-Assedju l-Kbir "jagħmlu tiegħu".

L-użu ta' kliem tqil ma jimpressjona lil ħadd.

Il-mafkar tal-Assedju l-Kbir f'postu baqa' – ħadd ma ħadu d-dar miegħu.

Wara l-massakru tal-Bataclan li seħħ f'Pariġi, il-monument lir-Repubblika Franċiża fi Place de la Republique ħadd mill-proetestanti m'għamlu tiegħu.

Ħadd minnhom m'għaddietlu minn rasu li japplika għal permess biex f'dan il-monument jitqiegħdu fjuri u messaġġi ta' solidarjetà.

L-awtoritajiet tal-belt lanqas biss ħasbuha li jneħħu l-fjuri u l-messaġġi: fil-fatt, ħasbu biex ikun hemm l-għassa kontinwa mal-monument biex jiżguraw li ma jkunx hemm xi rjus sħan li ma jaqblux mal-protestanti li jipprovuvaw ineħħu l-fjuri u l-messaġġi.

Owen Bonnici m'huwiex Ministru tal-Ġustizzja ta' pajjiż demokratiku.

Lanqas m'hu Ministru tal-Kultura f'pajjiż demokratiku li verament igħożż u jħares il-libertà tal-kelma.

Ma jidhirx li jaf xi jfissru l-kliem "libertà tal-kelma".

Lill-ġurnalisti qalilhom li fil-pajjiż hawn il-libertà tal-kelma għax 'Manuel Delia mexxa lill-protestanti lejn il-Ministeru tiegħu'.

Qal ċuċata.

Min jipprotesta favur il-libertà tal-kelma ma jittieħdux f'post minn oħrajn biex jipprotestaw.

Dawn huma nies li jagħżlu huma stess li jipprotestaw għaliex m'humiex lesti li jħallu lil xi prim ministru jew xi politiċi jmexxuhom minn imneħirhom.

Daqstantieħor m'huma se jħallu ebda Manuel Delia jmexxihom minn imneħirhom.

Dan kollu għaliex Owen Bonnici jaqbdu l-bard kull darba li jien nikteb dwaru, ma jfissirx li dawk li jaqraw dak li nkun ktibt se jagħmlu dak kollu li nissuġġerixxi jien kemm il-darba dawn ma jkunux qablu ma dak li nkun ħriġt bih.

Owen ikellej b'xibru – għax imdorri jbaxxi rasu għal kulma jordnalu Joseph Muscat.

Owen Bonnici għandu jifhem li l-karba għall-ġustizzja u għas-sewwa mhix frott il-ħila persważiva ta' xi attivist jew ta' xi blogger (ħaj jew mejjet).

Dan kollu għaliex hu, għax bniedem dgħajjef, spiċċa biex sar vittma tal-propaganda tal-partit tiegħu stess ma jfissirx li ħaddieħor huwa lest ibaxxi rasu bħalma huwa dejjem lest ibaxxiha hu.

Għad hawn bosta li għandhom imħuħ biex jaħsbu u li lil Kbir Joseph kapaċi li jgħidulu "le" Ma kinux l-attivisti li kienu bdew iqiegħdu l-fjuri u x-xemgħat quddiem il-qorti.

Min igħid hekk ma jkunx qed igħid is-sewwa.

Daphne Caruana Galizia ġiet assassinata fis-16 ta' Ottubru u dakinhar stess uliedha u żewġha tkaxkru lejn il-qorti u ġiegħluhom jistennew fil-bini fil-presenza ta' Chris Cardona u ta' Keith Schembri min dik it-taparsi mħallef – dak iż-żmien maġistrat – Consuelo Scerri Herrera.

Wara li għaddew jumejn, bħala werrieta ta' ommhom kellhom jerġgħu jmorru l-qorti biex jiddefendu kawża li kien għamel kontriha Chris Cardona.

Qabel qatluha, lil ommhom kienu ppruvaw jeqirduha legalment u finanzjarjament.

Lil uliedha, imnikktin kif kienu, kienu reġgħu kaxkruhom lejn il-qorti mhux biex issir il-ġustizzja iżda biex l-istituzzjonijiet tal-istat iċaħħduhom minnha.

Huma u ħerġin mill-bini tal-qorti ma' xi ħbieb, huma – imnikktin u rrabjati kif kienu – qiegħdu xi ftit fjuri mal-mafkar tal-Assedju l-Kbir bħala protesta.

U wħud minna dehrilhom li wliedha m'għandhomx jitħallew weħidhom.

Filwaqt li l-prim ministru, qiesu ma kien ġara xejn, reħielha lejn id-Dubaj biex ibiegħ il-passaporti, hekk kif tkellem b'nofs tbissima ma' tas-CNN u hekk kif il-gvern nieda kampanja biex jipperswadin ama nagħmlux għaġeb żejjed dwar l-assassinju ta' ġurnalista, x'uħud minna dehrilhom li dan kollu m'huwiex sewwa.

Fil-fatt l-eżempju tawh xi studenti tal-Iskola San Anton .

Dawn marru biswit il-mafkar tal-Assdju l-Kbir u, biex juru solidarjetà mal-familja ta' Daphne, qiegħdu fjuri u messaġġi ta' appoġġ.

Oħrajn imxew fuq l-eżempju tal-istudenti u mill-eweel ġimgħa wara l-assassinju għamlu l-istess ħaġa.

U baqa' jsir hekk sal-lum.

Dawn m'humiex attivisti Sur Owen Bonnici.

Dawn huma nies.

L-attivista huma dawk li jħarsu l-mafkar.

Iżda huma n-nies li jipprotestaw.

Aħna norganizzaw iżda mbagħad in-nies jattendu minn jeddhom.

Għandhom il-libertà li int m'għandekx.

Owen Bonnici qalilna li meta tintemm laqgħa pubblika, min jorganizza għandu jara li jnaddaf.

Iżda l-protesti m'humiex xi rock concert jew street party.

L-attivita ma tintemmx malli jitqiegħdu l-fjuri u meta min iqiegħdhom iwarrab mill-post.

Kull meta Joseph Muscat iqiegħed il-fjuri fuq xi mafkar ta' xi prim ministru tas' qablu f'għeluq sninu, ma jitneħħewx il-fjuri malli jwarrab mill-post.

Jidher li Owen Bonnici tilef il-paċenzja u l-protesti qed isejjħilhom 'approprjazzjoni' – kelma li tfisser "serq".

Qed jakkużana li sraqna l-mafkar tal-Assedju l-Kbir għaliex fuqu tqiegħdu ruxxmata fjuri, xemgħat u messaġġi b'talbiet biex issir il-ġustizzja.

Madankollu dan id-diskors Owen ma qalux fil-qorti minkejja li kellu kul opportunità li jagħmel dan meta jien tlabt lill-qorti tħarisli drittijieti mill-ordnijiet abbużivi biex jeqred i jiċċensura l-protesta.

Il-qorti orndantlu jwieġeb – iżda minflok għamel dan, ordna darbtejn li fis-satra tal-lejl jitneħħew l-istrixxun, il-fjuri u x-xemgħat u lill-istampa qalilha li jien stajt niġbor dawn l-oġġetti kollha li kieku xtaqt.

Iżda ma qalx li jien kien ikolli nġib prova li l-fjuri midbiela u x-xemgħat huma fil-fatt tiegħi.

Dan jien ma stajtx nagħmlu anki li kieku ridt.

In-nies qiegħdu l-fjuri u x-xemgħat u Owen Bonnici neħħiehom.

U Owen Bonnici injora t-talba tal-qorti biex iġib spjega dwar l-għemil tiegħu u għaliex jien m'għandix raġun nitlob li l-oġġetti ma jitneħħewx.

IMinflok mar jakkużani li jien sraqt il-mafkar.

Din hi agħar minn ċensura: Owen Bonnici jattakka l-persuna mhux l-azzjoni u jattakka lili.

Iżda bija jew mingħajri l-protesti jeħtieġ li jkomplu.

It- trolls ta' Owen Bonnici jgħidulna li jien ma missnix nitkellem għax darba kont membru tal-PN jew għax tmien snin ilu l-karrozza tal-linja kienet waslet tard jew għax jien oħxon.

Dawn ir-raġunijiet huma kollha minnhom iżda huma lkoll irrelevanti għall-ħsibijiet ħielsa ta' persuni li jien ma nafhomx u li l-Ħadd li għadda ġabu xemgħa u talbu lil Owen Bonnici, lil Peter Grech, lil Keith Arnaud u l-bqija biex iwettqu dmirhom.

U jgħid x'jgħid Owen Bonnici, m'għandix l-iċken dubju li se jerġgħu imorru biex iqiegħdu l-fjuri u x-xemgħat.

M'humiex se jiġu ntimidati b'xi akkuża ta' "approprjazzjoni" tal-mafkar tal-Assedju l-Kbir.

U lanqas m'huma se jaqtgħu qalbhom mill-fatt li Owen Bonnici ħarref li twaqqgħet ix-xemgħa fuq l-irħam tal-mafkar.

U biex taqla' ftit xemgħa minn fuq irħama hemm għalfejn "restawr"?

Owen ma jafx li tista' tagħmel festa bi ftit misħun u b'barraxa?

Previous: Ġifa jgħatti xtur il-ġwejjef Next: Tobsru għaliex ninsistu li ssir il-ġustizzja? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Ġifa jgħatti xtur il-ġwejjef

Id-dokument iffirmat mill-pulizija li jinsab inkwadrat hawn jiċċertifika li l-gvern, permezz tal-impjegati tiegħu, neħħa strixxun bil-bandiera ta' Malta, b'wiċċ il-ġurnalista assassinata Daphne Caruana Galizia u bil-kelma 'Ġustizzja' stampata fuqu b'tipi grassi.

Kaxkru magħhom ukoll il-fjuri u x-xemgħat u ħallew warajhom mandra sħiħa.

Huma u jneħħu l-istrixxun, dawn il-ħaddiema għamlulu l-ħsara.

Ninsab bla kliem.

Din m'hi xejn ħlief azzjoni meħuda fuq ordni tal-istat biex tiġi ċensurata protesta.

L-iskuża li nġiebet li setgħet issir il-ħsara lill-mafkar tal-Assedju l-Kbir, banali kemm hi banali, issa m'għadhiex tgħodd għaliex l-istrixxun, il-fjuri u x-xemgħat tqiegħdu ma' wiċċ għotjien li m'għandhomx valur materjali.

L-iskuża li nġiebet dwar kwistjonijiet ta' saħħa u sigurtà hu u jsir ix-xogħol ta' restawr, banali kemm hi banali, ma tgħoddx għax ix-xogħlijiet għadhom ma bdewx.

L-iskuża li nġiebet li huwa xogħol il-ħaddiema tal-indafa pubblika li jnaddfu, banali kemm hi banali, ma tapplikax għaliex dawn m'għamlu ebda xogħol ta' tindif iżda qalgħu strixxun minn postu, neħħew ix-xemgħat u l-fjuri u ħallew mandra sħiħa warajhom.

Għat-tieni darba, l-pulizija għaddewlna l-oġġetti misruqa.

Ċertament m'humiex jieħdu pjaċir li, mingħajr ma riedu, "ddaħħlu bejn il-basla u qoxritha".

Huma kkonfermawlna li aħna ma ksirna ebda liġi bl-azzjoni tagħna.

Li kieku kien hemm xi ksur tal-liġi minn naħa tagħna, ma kinux iroddu l-oġġetti lura f'idejna iżda kienu jżommuhom fil-pussess tagħhom biex imbagħad jippreżentawhom fil-Qorti kontrina bħala prova.

Madankollu m'humiex lesti li jwaqqfu lill-impjegati tal-gvern milli jkomplu b'dan l-aġir għaliex, kif qalulna l-pulizija llum stess, tad-dipartiment tal-indafa pubblika qed igħidu li ħadu azzjoni wara li ngħataw struzzjonijiet personalment mill-Ministru tal-Ġustizzja u Kultura Owen Bonnici.

Bil-liġi, l-Pulizija għandha s-saħħa li twaqqaf azzjonijiet illegali ta' Ministri u tal-impjegati ta' taħthom.

Iżda llum nafu l-Pulizija Maltija ma tiċċaqlaqx meta l-liġi tinkiser minn xi Ministru.

Il-bieraħ filgħodu fil-11 attivisti, wara li ħallew il-postijiet tax-xogħol tagħhom, inġabru fil-11 biex jerġgħu jdendlu l-istrixxun u biex jerġgħu jqiegħdu l-fjuri u x-xemgħat.

Iżda kif aħna lkoll morna lura għax-xogħol, tfaċċat mara li – x'aktarx biex tisfida – ġabret xi oġġetti mill-mafkar u ħadithom l-għassa tal-pulizija.

Hi u tiġbor, qattgħet xi messaġġi ta' protesta minn mal-injam u ppruvat taqla' l-istrixxun iżda ma rnexxilhiex tagħmel dan.

Inġibdu xi ritratti ta' din il-mara hi u tipprova taqla l-istrixxun.

M'għandniex xi ngħidu, dawn ir-ritratt jien rajthom.

Iżda mhux bi ħsiebni nxandarhom hawn.

M'hemmx dubju li l-azzjoni tagħha nikktitni għaliex din il-mara mid-dehra taħseb li għandha d-dritt li ċċaħħad lil ħaddieħor mid-dritt fundamentali li jipprotesta.

Iżda din il-mara tinsab konvinta li tinsab fuq in-naħa tas-sewwa – ċertament kulħadd għandu d-dritt li jaħseb li jrid.

Ħaġa bħal din tnikkitni mmensament għaliex għad hawn ħafna li ma jridux jisimgħu bis-sewwa.

Iżda nifhem ukoll li ma kienx ikollna għalfejn nagħmlu dan kollu li kieku m'hawnx nies bħal dawn li jippreferu jperrċu l-mibgħeda tagħhom milli jieqfu ftit biex jisimgħu x'għandek xi tgħid.

Issa ftakart ukoll li f'postijiet bħall-Irlanda ta' Fuq fejn issib iktar minn mafkar wieħed fejn wieħed jista' jqiegħed il-fjuri f'ġieħ dawk is-suldati Britanniċi li nqatlu mill-IRA fl-1979, il-pulizija ta' hemmhekk tikkunsidra azzjoni bħal dik li ħadet din il-mara bħala reat kriminali ta' mibgħeda.

Madankollu mhux bi ħsiebni li nitlob lill-Pulizija biex tħarrek lil din il-mara.

Aktar u aktar meta l-gvern stess — jiġifieri dak il-grupp ta' persuni li f'idejhom fdajna r-riedni tal-pajjiż bir-responsabbiltà li jħarsulna id-drittijiet u l-libertajiet tagħna — ħa din l-azzjoni u għadu sal-lum igħaddiha lixxa.

Għalkemm l-azzjoni ta' din il-mara nikktitni, inħoss rabja għal gvern li jinħeba wara mara bħal din u wara ħaddiema tal-gvern mqabbda apposta biex iwettqu azzjonijiet illegali tard bil-lejl.

Inħoss rabja lejn Owen Bonnici, dak il-ġifa li 10 snin ilu għamel kampanja sħiħa kontra ċ-ċensura għax hekk qabillu politikament, u li issa qed iwettaq iċ-ċensura huwa stess.

Iżda bħalma din il-mara llum intużat biex tgħattilu xturu, Owen Bonnici wkoll qiegħed igħatti xtur ġwejjef oħra.

Wara din iċ-ċensura hemm Keith Schembri, Konrad Mizzi u Joseph Muscat, ilkoll persuni li qed jagħmlu minn kollox biex il-kors tal-ġustizzja jiġi mbagħbas u dan biex jitgħattew ix-xtur tagħhom.

Dawn m'humiex interessati li jaraw li fil-pajjiż issaltan il-ġustizzja.

Għax kemm il-darba tingħeleb l-impunità u ssaltan il-ġustizzja, huma stess, ġidhom, in-negozji tagħhom, ir-reputazzjoni u l-libertà tagħhom jisfaw fil-periklu.

Mara li taġixxi bħal dik il-mara li xkupat il-fjuri u x-xemgħat mill-mafkar m'hi xejn ħlief mara baħnana.

Il-verità hi li min jagħmel dawn l-affarijiet huwa mbeżża' daqs kemm tista' tkun imbeżża' int. Joseph Muscat jixtieq jeħles minna.

M'għandux ċans.

Previous: Tlabt lill-Qorti tħarisna mit-theddid tal-gvern kontra l-libertà tal-kelma Next: Il-gideb ta' Owen window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Reuters TV: l-Unjoni Ewropea se tirrevoka l-liċenzja tal-Pilatus Bank

Segwu dan il-film ta' Reuters dwar id-deċiżjoni regolatorja Ewropea li ttieħdet biex jingħalaq il-Pilatus Bank.

Daphne Caruana Galizia kienet kitbet li dan il-bank ma kien xejn ħlief magna għall-ħasil ta' flus ġejjin mill-korruzzjoni.

Din l-informazzjoni kienet ġabritha mingħand Maria Efimova.

It-tnejn li huma kienu ġew vittimizzati u mhedda.

Eventwalment waħda fittxet il-kenn f'pajjiż ieħor fejn ikollha ssegwi u tissaporti l-vilifikazzjoni tagħha stess u t-theddida kostanti li għaliha l-kbir jista' għadu ġej.

L-oħra ġiet imħarrka għal danni li jiżbqu dak li setgħet taqla' f'80 sena u eventwalment spiċċat trietaq bis-saħħa ta' karrozza bomba.

Il-gvern ma jżommx mal- whistleblower u mal-ġurnalista li taw servizz lil Malta u lill-Ewropa meta kixfu l-ħmieġ li kollu li tħalla jinfirex.

U żgur li le.

Il-gvern żamm mal-Iranjan li għandu sensiela ta' passaporti u ta' dati tat-twelid.

Għaliex?

Għaliex inzerta li hu sinjurun u nzerta li jdewwaqhom ix-xaħam li għandu bi stediniet għal tiġijiet li nafu bihom u b'affarijiet oħra li jaf bihom Alla biss.

Għaliex il-flus jibnulhom it-toroq fil-baħar.

Il-FBI tispiċċa taqfel lill-Iranjan il-ħabs u huma baqgħu jiddefenduh xorta waħda.

Irrifjutaw li jneħħulu l-liċenzja bankarja u evitaw kull għarbiel li seta' jikkonferma l-involviment tagħhom fl-iskemi tiegħu.

Sakemm imbagħad indaħlet l-Unjoni Ewropea – jingħad li damet iżżejjed taħsibha – biex issewwi l-ħażin li kkawża tbatija lill-Ewropa kollha.

Dan kollu hu ta' mistħija kbira għal Malta.

Previous: Il-gvern intebaħ li ma jafx kollox dwar id-delitt Next: Is-saltna tar-Re tal-Passaporti window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


GUEST POST: Eks-strateġista tal-PN jagħti ħarsa lejn ir-riżultati ta' din il-ġimgħa

L-awtur ta' din il-kitba kien bgħatli l-ħsibijiet tiegħu wara li ħareġ ir-riżultat tal-elezzjonijiet għall-Parlament Ewropew.

Din hija t-tieni parti li nkitbet wara li l-bieraħ ħarġu r-riżultati tal-elezzjonijiet tal-Kunsilli Lokali.

Ir-riżultati tal-elezzjonijiet tal-Kunsilli Lokali għadhom kemm ixxandru.

Ir-riżultat diżastruż li ġarrbu tal-Mod Ġdid il-Ħadd li għadda ġie konfermat bl-aktar mod ċar fl-elezzjonijiet tal-Kunsilli.

Jien u nikteb l-ewwel parti ta' kitbieti, ġietni t-tentazzjoni li nikteb xi ħaġa aktar milli ktibt iżda ddeċidejt li nibqa' lura.

Kif jista' jikkonferma sid din il-website, nhar il-Ħadd li għadda stess għidtlu li r-riżultati ta' Ħal Qormi u tas-Siġġiewi kienu ser jikkonfermaw dak li kont bassart: jiġifieri li r-riżultat tal-elezzjonijiet tal-Parlament Ewropew ma kienu xejn ħlief botta fil-konfront tal-amministrazzjoni tal-Mod Ġdid.

Dan jikkonfermawh ir-riżultati li nkisbu f'dawn iż-żewġ lokalitajiet (u f'xi oħrajn).

Nibdew b'Ħal Qormi, il-lokalità ta' Clyde Puli.

Miż-żminijiet li fihom kien ikun imdaħħal f'taqtigħa wara oħra ma' John Dalli anki fuq kwistjonijiet żgħar bħal ma hi l-kompożizzjoni ta' kumitat lokali, Clyde Puli dejjem fittex li jikkonsolida l-preżenza tiegħu f'raħal twelidu.

Din hi r-raġuni il-għala l-iżviluppi f'din il-lokalità żammejthom fl-attenzjoni tiegħi.

Ma sibtuhiex kemmxejn stramba li tal-Mod Ġdid ma kienux kapaċi joħorġu aktar minn 4 kandidati fuq Ħal Qormi?

Iva. sewwa qrajtu: 4 kandidati biss.

Fuq Ħal Qormi, raħal twelid is-Segretarju Ġenerali tal-Mod Ġdid, ħarġu biss 4 kandidati, wieħed minnhom jiġi ħuħ.

L-istess bniedem li kważi kuljum kien jinstema' jirrepeti l-ħmerijiet tal-Mod Ġdid fuq il-mezzi tax-xandir tal-partit.

Imbagħad hemm Jerome Caruana Cilia – li ma Clyde Puli m'għandu x'jaqsam xejn – li ntalab jirtira mill-progamm tiegħu fuq ir-radju għax kien kandidat (tiftakru x'kont ktibt fl-ewwel parti tal-kitba tiegħi?).

L-elettorat Qormi tefa' botta lid-dinastija ta' Puli u spiċċa biex tella' lil Jerome Caruana Cilia bħala minority leader b'distakk ta' aktar minn 700 vot.

Prosit, Jerome Caruana Cilia: issa għandek tħejji ruħek biex tikkontesta l-elezzjoni ġenerali.

Hekk kif il-bieraħ bil-lejl soqt biswit id-Dar Ċentrali, lmaħt dwal fl-ewwel sular – l-uffiċċju ta' Clyde Puli – mixgħulin.

Forsi kien qed ifittex xi survey ieħor li seta' mbagħad iperreċ fuq it-televiżjoni biex jipprova jsib skuża oħra għad-disfatta?

Is-Siġġiewi – din hi l-lokalità li fiha serviet bħala Sindku Alessia Psaila Zammit, mart Frank Psaila li kien qed jissemma' bħala s-suldat tal-Mod Ġdid li kien ser jieħu post David Casa fil-Parlament Ewropew.

Issa nafu r-riżultat x'kien: aktar diżappunti għall-familja Psaila.

Alessia Psaila Zammit tilfet postha bħala Sindku għalkemm bi żbrixx ġabet l-akbar ammont ta' voti fost il-kandidati tal-partit tagħha.

Is-Siġġiewi (flimkien ma' xi lokalitajiet oħra) qatt ma tmexxa' minn maġġoranza Laburista.

Għall-ħames snin li ġejjin, din hi r-realtà għal din il-lokalità.

Nistgħu nsemmu wkoll il-lokalità ta' San Ġwann, il-post minn fejn titla' Kristy Debono: lokalità li ntilfet għall-ewwel darba.

Kristy Debono tellgħet kitba fil-Facebook b'ritratt tar-riżultat tal-kunsill tas-Swieqi.

Ma semmiet xejn dwar San Ġwann.

Min jaf għaliex hux.

Wieħed ma jistax ukoll ma jsemmix ir-riżultati li kisbu dawk li mill-ewwel ġurnata ħarġu għonqhom biex jiddefendu lil Adrian Delia u lill-Mod Ġdid.

Wieħed minn dawn, Andrè Grech baqa' l-art fil-lokalità ta' Ħal Balzan u naqqas madwar 100 vot mill-aħħar elezzjoni 'l hawn.

Ieħor huwa Pierre Portelli li fl-elezzjoni tal-2013 f'Tas-Sliema Local ġab 727 vot: din id-darba ġab 310 vot.

Oħra hi Charmaine Gerada li baqgħet l-art fuq l-Isla. fl-imgħoddi din serviet fil-Kunsill Lokali u hi l-President tal-Klabb tar-Regatta.

Ir-riżultati tal-Kunsilli lokali servew biex ġie konfermat dak li konna diġà rajna l-Ħad li għadda fir-riżultati tal-elezzjonijiet Ewropej.

Jiġifieri li l-votanti tal-PN. fil-biċċa 'l kbira tagħhom, m'għandhiex fiduċja fil-Mod Ġdid.

Lil dawk li xebgħu jirrepetu li Adrian Delia kien ġie elett demokratikament issa nista' ngħidilhom li elezzjoni ħafna akbar urietu fejn hu, l-klikka ta' madwaru u l-Mod Ġdid għandhom idabbru rashom.

Il-kitba tinsab fuq il-ħajt – nittamaw li jekk Adrian Delia u l-klikka tiegħu din il-kitba m'humiex kapaċi jaqrawha, jaqrawhielhom il-membri tal-Grupp Parlamentari.

L-aħħar kelma dwar il-vot li ser jittieħed dalgħodu fil-Kumitat Eżekuttiv.

Jekk tal-Mod Ġdid iridu jkomplu jgħaxxqu l-affarijiet f'Għawdex, imisshom jivvutaw għal Jean Pierre Debono.

Iżda jekk tal-Mod Ġdid lesti juru li jeħtieġ li jseħħu l-bidliet, l-ewwel messaġġ għandu jingħata dalgħodu.

Kevin Cutajar mhux biss ħaqqu li jingħata s-siġġu li ħalla David Stellini iżda l-Għawdxin stess ħaqqhom li jkunu rappreżentati minn Għawdxi fil-Parlament.

Nittamaw li Adrian Delia jkollu konverżjoni Damaxxena u jimponi l-awtorità tiegħu fil-vot ta' dalgħodu.

Jekk le, allura jfisser li għas-snin li ġejjin se nibqgħu ngħumu fl-istess ilma qiegħed.

Previous: Il-Partit l-ewwel u qabel kollox Next: Is-siġġu li kien ġie mwiegħed window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Jean Claude Micallef kemm jiflaħ ikun ċuċ?

Dalgħodu ktibt dwar il-kritika ammirevoli lir-razzisti li għamlet bint il-vittma Malti tal-attakk terroristiku talli dawn waħħlu f'kull min hu mis-Somalja għall-qtil ta' missierha li kien għadu kemm twettaq minn Somalu.

Min jirraġuna b'dan il-mod jien sejjaħtlu ċuċ.

U Jean Claude Micallef dlonk tfaċċa fix-xena.

Dan il-post ittella' fl-istess ħin li jien ktibt il-blogpost tiegħi dalgħodu.

Bil-Facebook ma tistax tkun taf eżatt il-ħin meta jittella' post u għalhekk ma nafx jekk kitibx il-ħmerijiet li kiteb wara li kien diġà qara dak li ktibt jien.

Issa Jean Claude Micallef jaqrax il-blogposts tiegħi jew le, jien ma nafx.

L-aħħar darba li kont ktibt xi ħaġa dwar dak li kien kiteb Jean Claude Micallef fil-Facebook , kien ħa għalih għax sejjaħtlu ipokrita.

Għamilli libell fil-qorti fejn qal li jien kont qed nimmiżinterpreta l-intenzjoni wara dak li kien kiteb hu u li jien tant kont kiefer miegħu li stajt telliftlu l-impjieg.

Il-kuntest kien iż-żmien immedjatament wara l-assassinju ta' Daphne Caruana Galizia u dwar ħmerija li kien lissen dwar dan, u jien kont ġbidt l-attenzjoni li l-kwistjoni ma kinitx biss minħabba li l-ħmerija li kien qal.

Lanqas kien il-fatt li Micallef huwa politiku tat-tieni klassi fil-Partit Laburista.

Il-kwistjoni li qajjimt kienet dwar il-fatt li dan il-bniedem jaħdem ta' xandar fuq it-televiżjoni nazzjonali u li kull imgħallem serju fid-dinja kien ikeċċieħ dak il-ħin stess minħabba t-tip ta' rimarki li għadda.

Lill-Qorti kelli noqgħod nispjegalha li x-xandara pubbliċi suppost huma marbutin b'regoli dwar l-etika , u li dawn igħoddu wkoll għax-xandara Maltin.

U għaliex Jean Claude Micallef – li jagħmel parti mill-klikka Tagħna Lkoll – jippretendi li r-regoli ma jgħoddux għalih ukoll, dan ma jfissirx li dawn ir-regoli ma jeżistux u li għandna nagħlqu għejnejna kull meta jiksirhom.

Allura kull xandar pubbliku fid-dinja ċivilizzata li jidher kuljum fuq it-telviżjoni u li jikteb posts razzisti fil-media soċjali bħal dawk li kiteb illum Jean Claude Micallef jitkeċċa mingħajr telf ta' żmien.

Illum Jean Claude Micallef kiteb li għandha tintrefa' responsabbilta' kollettiva minn ġens sħiħ għal delitt mwettaq minn grupp ta' terroristi mill-istess ġens.

Dan kiteb li għandhom ipattu għal dan il-qtil nies li ma kellhom x'jaqsmu xejn mal-qtil u ħeġġeġ lill-gvern Malti biex iwaħħal piena lin-nies ta' nazzjonalita' Somala li qed igħixu Malta għal qtil li seħħ 5,000 kilometru 'l bogħod f'Mogadishu.

Kiteb ukoll li għandha ssir tpattija fuq persuni innoċenti, li wħud minnhom huma vittmi diretti jew indiretti tal-istess organizzazzjoni li wettqet id-delitt.

Fl-2017 Jean Claude Micallef tellagħni l-Qorti talli sejjaħtlu ipokrita.

Ħa naraw x'se jagħmel issa li sejjaħtlu razzist.

Ma sejjaħtlux "razzist ċuċ" għax m'hemmx distinzjoni bejn razzist u ieħor.

Iżda m'hemmx dubju li huwa ċuċ ukoll.

Previous: Allura Franco Debono għandu liberta' aktar milli kellha Daphne Caruana Galizia?

Next: Ma jafx jistħi window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Attivisti msawwta fi Triq ir-Reppublika llum

Stqarrija ta' Repubblika Illum wara nofsinhar, grupp ta' persuni nġabru quddiem il-Monument tal-Assedju l-Kbir jgħajtu u jheddu numru t'attivisti li kienu qed jipprotestaw b'mod għal kollox paċifiku billi jqiegħdu fjuri u xemgħat quddiem il-Monument.

F'ħin minnhom żewġ persuni sawwtu waħda minn dawk li kienu qed jipprotestaw, tajjrulha l-mobajl minn idejha, sabbtuh mal-art u kissruh.

Dwar dan sar rapport fl-Għassa tal-Pulizija tal-Belt Valletta.

Waħda minn dawn iż-żewġ persuni tidher f'dan il-filmat miġbud fuq it-telefon li wara ħataf persuna oħra li kien magħhha u kissru.

Repubblika tikkundanna bla riserva il-vjolenza, is-swat, it-theddid u t-tgħajjir ta' persuni li ma jittollerawx protesta għal kollox paċifika għax hi fuq xi ħaġa li ma jaqblux magħha.

Din issa saret drawwa ta' kuljum minn persuni li jidhru li huma koordinati u mibqgħutha abiex jintimidaw lil dawk li qed jipprotestaw.

Kif kien dikjarat aktar minn darba mill-pulizija il-protesta quddiem il-Monument tal-Assedju l-Kbir li titlob ġustizzja għal Daphne Caruana Galizia u għall-ġurnaliżmu tagħha tirrispetta għal kollox il-liġi.

Id-dritt tal-protesta mhux biss m'għandhux ikun mgħaffeġ b'mod attiv mill-Gvern.

Iżda l-liberta' tal-espressjoni tfisser li l-Gvern għandu d-dmir jipproteġi lil min jipprotesta b'konformita' mal-liġi.

Jekk il-Gvern ma jipproteġix id-dritt ta' protesta ikun qed jgħaffeġ hu d-dritt tal-espressjoni ħielsa.

Repubblika ma tifhimx kif fjuri u xemgħat huma meqjusa att ta' provokazzjoni waqt li swat, tgħajjir u intimidazzjoni fiżika huma meqjusa bħala ġustifikati.

Quddiem dan, il-Pulizija ma tistax tibqa' newtrali u aħna nfakkruha fid-dmir tagħha li tipproteġi l-protesta ħielsa. https://manueldelia.com/wp-content/uploads/2018/12/WhatsApp-Video-2018-12-13-at-15.09.12.mp4

Previous: F'Jum ir-Repubblika Next: Mit-tgħajjir ngħaddu għas-swat window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Tlabt lill-Qorti tħarisna mit-theddid tal-gvern kontra l-libertà tal-kelma

Il-lejla, bil-għajnuna tal-avukati Jason Azzopardi, Karol Aquilina, Eve Borg Costanzi u Therese Comodini Cachia kif ukoll ta' 61 avukat ieħor, għamilt talba lill-Qorti biex tiftaħ barra l-ħin legali u sabiex tikkunsidra t-talba tiegħi biex il-gvern jiġi ordnat ma jneħħix il-mafkar ta' protesta li hemm f'Misraħ l-Assedju l-Kbir.

L-Imħallef Noel Cuschieri rċieva t-talba tiegħi u ħareġ ordni lill-gvern biex iwieġeb fi żmien għaxart ijiem u s-seduta issa tinsab għas-smiegħ għall-5 ta' Ottubru 2018.

Jien ukoll tlabt lill-Qorti tordna lill-gvern biex ma jagħmel xejn biex ineħħi l-mafkar ta' protesta u dan sakemm jinstema' l-każ u tingħata sentenza fuq il-mertu.

Wara 11 il-xahar li fihom kull darba li kien jiġi armat il-mafkar, kien ikun kemm min ineħħi kollox biex imbagħad kien ikollna nerġgħu narmawħ, tlabt lill-Qorti għan-nom ta' sħabi attivisti biex tagħtina l-protezzjoni.

Dan stajt nagħmlu proprju llum għaliex għall-ewwel darba dawk li tqabbdu jżarmaw il-mafkar li ġie armat minn dawk kollha li qed jitolbu s-sewwa u l-ġustizzja għal Daphne Caruana Galizia u għall-pajjiż kollu, kixfu l-uċuħ tagħhom.

U għamlu dan għaliex xi ħadd ġibed filmat huma u jżarmaw il-mafkar libsin l-uniformi tad-Dipartiment tat-Tindif Pubbliku.

Dawn fil-fatt ammettew li kienu huma li neħħew l-istrixxun, il-fjuri u x-xemgħat u li kienu ġew ordnati jagħmlu dan minn uffiċjali fil-Ministeru tal-Ġustizzja.

U meta, fil-preżenza tal-pulizija, ntebħu li setgħu jiġu mixlija b'serq, huwa raddew lura l-istrixxun, il-fjuri u x-xemgħat.

Issa, għall-ewwel darba, għandna ammissjoni formali li t-tneħħija tal-mafkar ta' protesta saret fuq ordni tal-gvern.

L-Imħallef ma laqax it-talba tiegħi biex tinħareġ ordni temporanja sakemm jinstema' l-każ.

Għalhekk issa jmiss lilna, permezz tal-ftit riżorsi li għandna u permezz tal-voluntiera, li naraw li l-mafkar ma jintmessx sakemm tinstema' l-kawża.

M'għandniex xi ngħidu, il-fatt li l-qorti ma ħarġitx ordni temporanja ddiżappuntani, iżda huwa minnu wkoll li l-gvern issa jinsab obbligat jiddikjara fil-Qorti jekk hix l-intenzjoni tiegħu li jneħħi l-mafkar ta' protesta u, jekk iva, se jkollu jġib ir-raġunijiet għal dan.

M'hemmx dubju li se jkun diffiċli għall-gvern li jargumenta li għamel li għamel biex iħares il- plywood li qed igħatti l-monument tal-Assedju.

Il-kawża għamiltha f'ismi għax legalment din jeħtieġ li tkun f'isem xi ħadd li qed jallega li drittijietu qed jinkisrulu.

Iżda ċertament hawn m'aħniex nitkellmu dwar il-protezzjoni tad-drittijiet tiegħi jew dawk tal-attivisti.

Din hi kwistjoni dwar id-drittijiet ta' dawk kollha li jkunu jridu jipprotestaw fuq xi ħaġa u fuq il-ħarsien ta' dan id-dritt.

Nixtieq nirringrazzja li Jason Azzopardi, Karol Aquilina, Eve Borg Costanzi, Therese Comodini Cachia, Michael Agius, Samuel Azzopardi, Reuben Balzan, Kris Borg, Andrew Borg Cardona, Paul Borg Olivier, Thomas Bugeja, Kris Busietta, Simon Busuttil, Daniel Buttigieg, Noel Buttigieg Scicluna, Alexandra Camilleri, Peter Caruana Galizia, Anthony Cutajar, Edward Debono, Trevor Degiorgio, Mario Demarco, Alistair Facciol, Martina Farrugia, Beppe Fenech Adami, Raphael Fenech Adami, Ann Fenech, Mark Fenech, Michela Fenech, Peter Fenech, Bernard Galea, Vince Galea, Simon Galea Testaferrata, Austin Gatt, Gege Gatt, Antonio Ghio, Joe Giglio, David Gonzi, Lawrence Gonzi, Paul Gonzi, Karl Grech, Kenneth Grima, Peter Grima, David Griscti, Philip Manduca, Stefan Meilak, Angelo Micallef, Paula Mifsud Bonnici, Roberto Montalto, Karl Micallef, Malcolm Mifsud, Antoine Naudi, Georg Sapiano, Alex Perici Calscione, Anika Psaila Savona, Katia Psaila Savona, Chris Said, Nicolette Spiteri Bailey, Roberta Tedesco Metsola, Robert Thake, Stephen Thake, Louise Pulis, Aldo Vella, Francis Zammit Dimech, Joe Zammit Maempel u Michael Zammit Maempel talli aċċettaw li jirrappreżentawni f'dan il-każ — u permezz tiegħi tal-attivisti kollha tas-soċjetà ċivili.

Previous: Rapport lill-Pulizija Next: Ġifa jgħatti xtur il-ġwejjef window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Il-gvern intebaħ li ma jafx kollox dwar id-delitt

L-editur ta' The Malta Independent ħass li l-libertà tiegħu ġiet imxekkla meta jien ktibt xi kummenti dwar l-istorja li xxandret fil-ġurnal il-Ħadd li għadda .

L-editur kiteb li "l-blogger Manuel Delia għaġġel meta allega li l-istorja li xandarna kienet 'ġejja baxx baxx mill-gvern'."

Peress li dak li jien ktibt dwar din l-istorja fil-fatt kienet biss biċċa żgħira minn kummentarju li ktibt dwar aħbar oħra imxandra baxx baxx mill-gvern dakinhar stess fuq il- Malta Today , qed nirriproduċi hawn taħt dak li ktibt dwar l-istorja li xxandret minn The Malta Independent: "As does today's front page story of The Malta Independent on Sunday that quotes 'exclusively' (for which read a government leak) 'sources' (for which read the source of that government leak) that says 'the investigations' did not see Pierre Darmanin call Chris Cardona after speaking to Daphne Caruana Galizia in October 2016 and before calling her alleged assassin Alfred Degiorgio.

"The effort is to discredit La Repubblica who published information from its own sources.

"Why did the 'investigation' have to provide such important information in a leak?

Why didn't they make a statement in response to La Repubblica?

"And more importantly why did The Malta Independent on Sunday fail to register that both La Repubblica and Malta Today asked Pierre Darmanin to confirm or deny whether he spoke to Chris Cardona that night and he dodged them both?"

F'dan l-istadju naħseb li jkun għaqli jekk nerġa' nelenka s-sekwenza ta' kif seħħew l-affarijiet.

La Repubblica kitbet li, madwar sena qabel inqatlet, Daphne Caruana Galizia kienet irrappurtat li Pierre Darmanin miż-Żurrieq kien ċemplilha biex jikkjarifika xi affarijiet u hi kienet xandret din il-kjarifika.

Wara li ċemplilha, huwa ċempel lil Chris Cardona.

U wara li qata' minn ma' Chris Cardona, huwa immedjatament ċempel lil Alfred Degiorgio, li minn dakinhar 'l hawn jinsab mixli bil-qtil ta' Daphne Caruana Galizia.

The Malta Independent xandret storja li fiha qalet li l-għejjun tagħha qalulha li m'għandhom ebda prova f'idejhom li dik it-telefonata lil Chris Cardona kienet fil-fatt seħħet.

Madankollu l-għejjun ta' The Malta Independent ġibdu l-attenzjoni għall-fatt li "ma jistax jiġi eskluż li Cardona kien ġie kkuntattjat fi stadju aktar bikri jew fi stadju aktar tard fuq numru mhux magħruf".

B'din l-istqarrija, l-għejjun ta' The Malta Independent għamlu rinunzja ċara.

Fi kliem ieħor, dawn l-għejjun qalu: 'm'għandniex prova f'idejna li din it-telefonata fil-fatt kienet seħħet, iżda teżisti l-possibilità li din it-telefonata kienet saret u li aħna ma nafux biha'.

The Malta Independent xandret l-istorja mingħajr ma fehmet is-sinjifikat ta' din ir-rinunzja.

Hemm aktar.

Agħtu ħarsa lejn x'kompla jgħid ir-rapport ta' The Malta Independent. "

The Malta Independent on Sunday jinsab infurmat li fil-pussess tal-investigaturi Maltin u barranin hemm il- mobile phone call logs ta' Daphne Caruana Galizia, ta' Chris Cardona, ta' Pierre Darmanin u tat-tliet persuni li jinsabu mixlija bil-qtil – Alfred u George Degiorgio u Vince Muscat."

Bi kliem meqjus, l-għejjun ta' The Malta Independent hawn qegħdin jammettu l-possibilità li m'għandhomx l-informazzjoni kollha.

Fi kliem ieħor, dawn l-għejjun qegħdin igħidu lill-ġurnal: "Dawn il- phone records ma jinstabux f'idejna biss.

Ma nafux La Repubblica minn fejn ġabet l-informazzjoni li xandret, iżda li hu żgur hu li din l-informazzjoni ma ġabrithiex mingħandna".

Irrid ngħid li The Malta Independent on Sunday kellha kull dritt li taċċetta b'mod superfiċjali din il-verżjoni mgħawwġa tar-realtà.

Ħadd m'hu qed iċaħħdilha dan id-dritt.

Madankollu l-analiżi li għamlet kienet waħda superfiċjali għall-aħħar u waħda li toqgħod sew mal-verżjoni mgħawwġa tal-istorja li jrid jippromwovi il-gvern bil-għan li jipprova jinqala' minn sitwazzjoni li fiha qiegħed jintebaħ li f'idejh m'għandux l-informazzjoni kollha.

L-għejjun ta' The Malta Independent on Sunday infurmaw lil Kastilja wkoll.

Ninsabu konxji tal-fatt li l-Pulizija ta' Malta hija politikament maħtufa u nafu wkoll li l-gvern qed iżomm għajnejn imsammrin fuq l-investigazzjoni dwar il-qtil ta' Daphne Caruana Galizia.

Għall-grazzja tal-argument, ejja nassumu li Joseph Muscat kien sar jaf bil-qtil ta' Daphne Caruana Galizia bejn wieħed u ieħor fl-istess ħin li sar jaf bih kulħadd: jiġifieri għal ħabta tat-15.05 tas-16 ta' Ottubru 2017 u li hu ma kellux idea x'kien ser iseħħ.

Jekk dan kien il-każ, allura Joseph Muscat għandu jkun fl-istess pożizzjoni li jinsab fiha kulħadd f'Malta: jiġifieri qed jissuspetta ħażin f'Chris Cardona – qed jissuspetta li Chris Cardona jaf aktar minnu dwar il-qtil ta' Daphne.

Kulħadd qed jissuspetta li Chris Cardona jaf aktar milli qed jammetti li jaf.

Kulħadd.

Inklużi t- trolls tal-Labour u t-telespettaturi tal- One TV .

Bla dubju, anki Joseph Muscat innifsu.

B'dak li kixfet La Repubblica, l-inkwiet tagħhom bla dubju qed jiżdied.

Allura jeħtieġ li mhux biss jippruvaw jiskreditaw ir-rapport ta' La Repubblica .

Bħalissa l-akbar inkwiet ta' Joseph Muscat jikkonsisti fil-fatt li l-għejjun tiegħu – jiġifieri l-pulizija li tinsab taħt il-kontroll strett tiegħu – m'għandhiex fil-pussess tagħha l-provi kollha li jeżistu.

U li allura jeżistu provi li jinsabu f'idejn ħaddieħor.

Meta llum tkellem mal-istazzjon Amerikan NBC TV , Owen Bonnici ġie sfidat jispjega għaliex Chris Cardona baqa' ma ġiex interrogat wara li La Repubblica kixfet l-informazzjoni dwar dawn it-telefonati bejn tlieta minn nies, jiġifieri bejn Pierre Darmanin, Chris Cardona u Alfred Degiorgio.

U Owen Bonnici dlonk xejjer ir-rapport ta' The Malta Independent on Sunday hu u jispjega lil tal- NBC li hemm żewġ verżjonijiet għal din l-istorja u li allura l-istorja ta' La Repubblica ma kinitx waħda konklussiva.

Din ta' Owen m'hi xejn ħlief ħmerija.

Il-Pulizija ta' Malta ma tista' qatt twarrab informazzjoni mxandra f'ġurnal dan kollu għax ġurnal ieħor jkun ħareġ b'verżjoni oħra, aktar u aktar meta l-informazzjoni li jkun xandar dan l-istess ġurnal tkun ġejja mingħand il-Pulizija stess.

Il-Pulizija ta' Malta jmissha qegħda tħabbel rasha biex tara La Repubblica minn fejn ġabet l-informazzjoni għax bla dubju l-għejjun ta' din l-informazzjoni ma setgħux kienu l-Pulizija.

Din kienet ir-raġuni għaliex lil The Malta Independent qalulha li "l-investigaturi Maltin u barranin jinsabu fil-pussess tal- mobile phone calls kollha" u li "ma jistgħux jeskludu li xi telefonata setgħet saret fi stadju aktar bikri jew fi stadju aktar tard fuq numru mhux magħruf".

Dan jista' jkun numru li mhuwiex magħruf għall-għejjun ta' T he Malta Independent .

Iżda l-għejjun ta' La Repubblica mhux ta' La Repubblica biss jistgħu jafu bihom?

Jien m'jinix nikkritika l-fatt li The Malta Independent għażlet li xxandar l-istorja li xandret il-Ħadd li għadda.

Il-ġurnal m'huwiex biss huwa "ħieles" li jxandar.

Jinsab fid-dmir li jmur lil hinn mill- motivazzjoni tal-għejjun u jekk ikun jeħtieġ li jmeri storja mxandra minn ġurnal ieħor, għandu jagħmel dan għax ikun ċert li l-għejjun tiegħu huma infurmati aħjar.

F'dan il-każ, l-għejjun lill- The Malta Independent qalulu li huwa possibbli li ma jafux kollox u li hemm ħaddieħor li jaf b'aktar informazzjoni, liema informazzjoni għoġbu jgħaddiha lil La Repubblica.

Nitlobkom tintebħu bil-logħba li qed tintlagħab hawn.

Wara l-istorja li xandret The Malta Independent bla dubju hemm il-gvern.

Il-gvern kellu kull motivazzjoni biex lil Owen Bonnici jgħaddilu salvawomo hu u jiġi mistoqsi mill- NBC biex jispjega għaliex ma sar xejn dwar it-telefonati misterjużi ta' Chris Cardona.

Il-gvern issa huwa motivat ukoll mill-fatt li ntebaħ li ma jafx kollox; li mhux biss Chris Cardona jaf aktar minnu dwar x'kien ġara' eżattament; li l-għodda kollha li biha tista' tinkixef aktar informazzjoni mhix taħt il-kontroll strett tiegħu: u din l-għodda tinsab f'idejn il-ġurnalisti, f'idejn l-investigaturi u f'idejn persuni li t-tfittxija tal-verità għamluha l-missjoni tagħhom.

Il-kbir jidher li għadu ġej.

Previous: 'Il-ġurnalisti Maltin jiċċensuraw lilhom infushom" – organizzazzjonijiet internazzjonali dwar il-libertà tal-istampa Next: Reuters TV: l-Unjoni Ewropea se tirrevoka l-liċenzja tal-Pilatus Bank window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Allura Franco Debono għandu liberta' aktar milli kellha Daphne Caruana Galizia?

Joseph Muscat ġie mitlub jikkummenta dwar dak li kiteb Franco Debono fejn ġie mixli li huwa sid l-Egrant jew qrib is-sid ta' din il-kumpannija u li hu l-aktar prim ministru korrott fl-istorja ta' Malta.

Joseph Muscat superfiċjalment wieġeb li dak li ntqal dwaru kien "libertà tal-kelma".

Tweġiba bħal din tħalli bla kliem lil min ikun lest biex jagħmillu mistoqsija oħra.

X'mistoqsija oħra taqbad tagħmillu?

Tistaqsi lill-prim ministru huwiex fis-sakra jew taħt l-influwenza tad-droga?

Tistaqsih jekk fiehemx sew il-mistoqsija jew hux mingħalih qed iwieġeb għal xi mistoqsija mill-kwizz fuq in-Nickelodeon?

Tistqasih kellux fil-fatt iwieġeb "42"?

Il-liberta' tal-kelma x'għandha x'taqsam jewwilla?

Lil hinn minn dawn il-kummiedji u teatrini, hemm ukoll kwistjonijiet oħra li jintnu seba' pesti.

Għaliex aktar milli wieħed jiskanta b'ċerti pożizzjonijiet li jieħu Joseph Muscat, wieħed ma jistax ma jintebaħx bin-nuqqas ta' ġustizzja li fuqhom jibbaża l-pożizzjonijiet li jieħu.

Meta l-Kummissarju tal-Liġijiet Franco Debono – persuna maħtura mill-gvern ta' Joseph Muscat bis-setgħa li jwarrab dawk il-liġijiet li jiksru l-Kostituzzjoni jew id-drittijiet tal-bniedem – jikteb li Joseph Muscat huwa bniedem korrott li hu sid jew qrib is-sid kumpannija fil-Panama li nħolqot bil-moħbi biex fiha tirċievi flejjes ġejjin mit-tixħim, skond Joseph Muscat din hi l-"liberta' tal-kelma".

Iżda meta Daphne Caruana Galizia tikteb l-istess ħaġa, ħoll xagħrek u ġib iż-żejt.

U saħansitra wara mewtha, uliedha jeħtieġ li jħallsu d-danni lil prim ministru talli din kitbet ħaġa simili fil-konklużjoni li kienet ġibdet.

Ix-xiljiet li kienet għamlet Daphne Caruana Galizia kienu msejsa fuq investigazzjonijiet serji kkonfermati minn xhieda li wasslu għall-għeluq ta' bank li kien allegatament għatta xtur Joseph Muscat.

Tgħid Joseph Muscat irid igħidilna li Daphne Caruana Galizia ma kellhiex l-istess drittijiet fundamentali li għandu Franco Debono?

Hekk jidher.

Għaliex id-drittijiet tal-bniedem qegħdin hemm għall-bnedmin mhux għas-sħaħar.

Previous: Emoraġija Next: Jean Claude Micallef kemm jiflaħ ikun ċuċ? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


F'Jum ir-Repubblika

Stqarrija ta' Repubblika: F'Jum ir-Repubblika ntennu x-xewqa tagħna li naraw riformi mhux biss politiċi u istituzzjonali, iżda wkoll kulturali fejn iċ-ċittadini jkunu konxji mid-drittijiet u d-dmirijiet tagħhom ta' ċitaddini responsabbli.

Repubblika hi mħassba b'polarizzazzjoni politika estrema, distakk bejn il-ġenerazzjonijiet, politika ridotta għal transazzjoni, korruzzjoni istituzzjonalizzata, informazzjoni kkontrollata mill-gvern u kultura ta' biża.

Iżda Repubblika hi impenjata li tipprovdi informazzjoni oġġettiva, kompetenti u kritika; li tħajjar li jsir eżami tal-prattiċi difettużi fid-demokrazija tagħna u li tagħti kontribut għat-trasformazzjoni kulturali li nixtiequ għal pajjiżna.

Repubblika ma taqbilx li l-fatt li jivvutaw ħafna nies fl-elezzjoni hu xi prova li għandna demokrazija tassew parteċipattiva.

U Repubblika temmen li trid tintemm is-separazzjoni bejn l-etika u l-ħajja pubblika.

Repubblika temmen li għandu jkollna viżjoni ġdida għal edukazzjoni li ssawwar ċittadini responsabbli.

Fil-fehma tagħna n-nuqqas ta' rabja għat-tħassir tal-ambjent mhux ġej biss mir-rgħiba.

Ġej ukoll minn nuqqas t'apprezzament ta' x'inhu sabiħ u x'inhu ikrah: nuqqas ta' sens t'estetika fil-kultura tagħna.

Bl-istess mod m'hix biss kultura korrotta li twassal biex ftit wisq huma rrabbjati għall-korruzzjoni, il-ħasil tal-flus u l-perverżjoni tax-xiri pubbliku.

Dan ġej ukoll mill-fatt li mhux kulħadd japprezza kif jaħdmu l-banek, kif jimxu l-flus u x'jiswa u ma jiswiex fid-dinja kummerċjali u d-dinja politika.

Bl-istess mod mhix biss minħabba li tlifna l-valuri li r-rabja għal politiċi li jinqabdu jigdbu hi daqshekk fjakka.

Ġejja wkoll minn nuqqas t'apprezzament ta' x'inhi l-verita' u li indipendent minn dak li tixtieq li jkunu, il-fatti jibqgħu fatti.

Nixtiequ Repubblika ta' rġiel u nisa universali: li jafu biż-żejjed ekonomija biex jifhmu x'jaħdem u x'ma jaħdimx; li jafu biż-żejjed xjenza biex jitgħallmu jiddeterminaw x'inhu veru u x'mhux; li jafu biż-żejjed l-umanistika' biex jitgħallmu d-differenza bejn dak li hu tajjeb u dak li hu ħażin.

F'Jum ir-Repubblika niddikjaraw it-tama tagħna għal Repubblika ġdida fejn iċ-ċittadini ma jiddependux fuq il-partit politiku tagħhom biex ikunu infurmati u biex jagħmlu ġudizzju ta' x'inhu sew u x'mhux sew.

Fejn l-informazzjoni tinfirex b'liberta' u mhux kontrollata minn stazzjonijiet televiżivi propjeta' jew f'kontroll tal-partiti.

U fejn l-aspettattiva taċ-ċittadini ġġiegħel l-istituzzjonijiet kollha li support iservuhom jaġixxu fl-interess tal-pajjiż kollu, mhux biss tal-politiċi li jaħtfuħ.

Previous: Joe Brincat se jagħmel kawża kontra l-gvern talli għattielu mafkar tant għal qalbu Next: Attivisti msawwta fi Triq ir-Reppublika llum window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Rapport lill-Pulizija

Għadni kemm issottomettejt dan ir-rapport lill-Kummissarju tal-Pulizija dwar it-tneħħija ta' kartellun li waħħalna dalgħodu quddiem ilbini tal-Qorti: Sur Kummissarju, Kif forsi diġà taf, dalgħodu jiena personalment flimkien ma' numru ta' attivisti oħra poġġejna banner li kien juri l-bandiera ta' Malta, il-kelma "ĠUSTIZZJA" u wiċċ il-ġurnalista maqtula Daphne Caruana Galizia quddiem il-monument tal-Assedju l-Kbir li jinsab fi Triq ir-Reppubblika, Il-Belt Valletta.

It-twaħħil ta' dan il-banner sar skont id-dritt għal-libertà ta' espressjoni kif garantit mhux biss mill-Artikolu 41 tal-Kostituzzjoni ta' Malta iżda wkoll mill-Artikolu 10 tal-Konvenzjoni għall-Protezzjoni tad-Drittijiet tal-Bniedem u tal-Libertajiet Fondamentali (Kap. 319 tal-Liġijiet ta' Malta).

Jiena tlaqt mill-post għall-ħabta tas-1 pm u l-banner kien għadu f'postu sa siegħa wara.

L-imsemmi banner tneħħa ftit tal-ħin ilu minn ħaddiema tal-Gvern, li mill-informazzjoni li għandi jiffurmaw parti mill-Cleansing Services Directorate.

Mehmuż għandek issib ritratti li juru l-ħaddiema tal-Gvern ineħħu u jieħdu l-banner.

Għalhekk qiegħed ġentilment nitolbok tinvestiga t-tneħħija tal-imsemmi banner u tieħu l-passi kollha meħtieġa skont il-liġi.

Qed ninsisti miegħek li l-banner, li huwa proprjetà personali tiegħi, għandu b'mod immedjat jiġi rritornat lili fi stat tajjeb mill-ħaddiema tal-Gvern.

Nitolbok tqis din l-email bħala rapport formali lill-Pulizija.

Inselli għalik, Manuel Delia

Previous: De Volkskrant: il-gvern Malti "xxukkjat" bil-ħrara ta' investigatur tal-Kunsill tal-Ewropa Next: Tlabt lill-Qorti tħarisna mit-theddid tal-gvern kontra l-libertà tal-kelma window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


'Il-ġurnalisti Maltin jiċċensuraw lilhom infushom" – organizzazzjonijiet internazzjonali dwar il-libertà tal-istampa

Numru ta' NGOs li jinsabu fuq żjara f'Malta bil-għan li jifhmu aħjar is-sitwazzjoni tal-libertà tal-kelma fil-pajjiż waslu għall-konklużjoni li s-sitwazzjoni f'Malta m'hi feliċi xejn.

Wieħed għandu għaliex jaħseb li l-fatt li ġurnalista ġiet assassinata hija indikazzjoni ta' dan.

Iżda l-fatt li għall-gvern qiesu ma ġara' xejn ta' barra minn hawn hija indikazzjoni akbar Lill-NGOs irriżultalhom li f'Malta l-ġurnalisti jiċċensuraw lilhom infushom u joqgħodu lura milli jkomplu jibnu każ fuq truf li jista' jkollhom f'idejhom minħabba l-biża' ta' xi reazzjoni.

Reazzjoni li mhux neċessarjament tkun xi bomba.

Ironikment, minħabba t-terremot li ġab miegħu l-assassinju riċenti ta' ġurnalista permezz ta' bomba, issa ċ-ċansijiet li jseħħ qtil ieħor simili huma ħafna inqas.

Madankollu l-NGOs rriżultalhom li meta ġurnalisti jirfsu fuq il-kallijet tal-gvern, dawn jiġu mpinġija bħala tradituri, bħala sħaħar jew bħala persuni nkompetenti u, meta mbagħad tkompli tiżdied id-doża permezz ta' tgħajjir minn trolls jew permezz ta' tgħajjir fit-toroq, il-ġurnalisti – bla ma jridu – jispiċċaw jikkundizzjonaw ruħħom u jibqgħu lura milli jkomplu jikxfu l-istejjer minħabba l-biża' li jistgħu jsibu ruħħom f'din is-sitwazzjoni.

Araw ftit kif kelmtejn li lissen John Sweeney waqt li kien Malta ġew "imbagħbsa" mill-gvern.

Huwa rrakkonta storja ta' meta kien ingħata daqqiet fuq sidru f'Londra minn aġenti tas-sigurtà ta' Joseph Muscat hekk kif li dan tal-aħħar staqsieh mistoqsija dwar Chris Cardona u dwar kif fis-Siberja kien ġie trattat ħafna aħjar mill-aġenti tas-sigurtà ta' Vladimir Putin meta kien ipprova jagħmel xi mistoqsijiet lill-President Russu.

Dakinhar lil John Sweeney il-gvern għajjru nkompetenti: 'bħas-soltu, ma ċċekkjax il-fatti' qal il-gvern.

Iżda l-gvern x'ippretenda li kellu jiċċekkja?

Hemmx xi fehma oħra dwar jekk id-daqqa li qala' fuq sidru weġġgħetux jew le?

Le, jiġbdilna l-attenzjoni l-uffiċċju tal-prim ministru ta' Malta : l-aġenti tas-sigurtà li tawh id-daqqiet fuq sidru ma kinux Maltin iżda Ingliżi.

Imma, ngħid jien, dan kollu x'għandu x'jaqsam?

Biex jipprova jżomm sembjanza ta' kredibilità, il-gvern seta' qal: 'ma nafux kif seta' ġara' dan kollu; l-aġenti tas-sigurtà mhux aħna għażilnihom; se nagħmlu ilment ma' min ipprovda lil dawn l-aġenti biex nassiguraw li inċident bħal dan ma jirrepetix ruħu'.

M'għandniex xi ngħidu, il-gvern ikun irid ukoll jispjega r-raġuni għaliex il-prim iminstru ta' Malta baqa' jinjora l-mistoqsija: 'Int għadek tappoġġja lil Chris Cardona?' hekk kif saritlu din il-mistoqsija.

Xogħol Joseph Muscat hawn hu li jipprova jżomm lil John Sweeney milli jwettaq xogħolu ta' ġurnalista kif suppost.

U għaliex Sweeney jagħżel li jagħmillu mistoqsijiet skomdi, dan jiġi mgħajjar inkompetenti.

Issa erħilha li John Sweeney tul il-karriera tiegħu kellu jħabbatha mar-reġimi tal-Korea ta' Fuq u tar-Russja u ma' taċ- Church of

Scientology , biex insemmi xi ftit eżempji biss.

Qed insemmi dan l-inċident ma' John Sweeney għaliex dan kien wieħed eċċezzjonali.

Il-gvern ma setax igħid li John Sweeney huwa mmexxi minn imnieħru minn Simon Busuttil, li għandu ambizzjonijiet jew motivazzjonijiet politiċi jew li hu nazzjonalist.

U allura jeħtieġ li jiġi mpinġi b'mod ieħor biex it-telespettaturi tal-One TV jkollhom ma xiex jiggranfaw.

U ġaladarba dawn it-telespettaturi jaslu biex jaqilbu fuq in-Net TV biss biex forsi jsegwu xi telekummiedja, tistgħu timmaġinaw x'inhuma ċ-ċansijiet li dawn xi darba f'ħajjithom segwew il- films li pproduċa John Sweeney jew xi darba qraw il-kotba ċelebri li kiteb.

Allura jxandru ritratt tiegħi miegħu u dan għalihom huwa biżżejjed biex idawru l-kanuni għal fuqu.

Kull skuża tgħodd.

Ara ma tmorrux taħsbu li ġurnalista li kien daħal fil-Korea ta' Fuq u nkiss inkiss ġibed filmat ta' dak kollu li dan il-pajjiż jipprova jaħbi mill-bqija tad-dinja, se joqgħod jiċċensura lilu nnifsu dan kollu għaliex l-istazzjon ta' televiżiv ta' Joseph Muscat qed ilesti għal attakk fuqu permezz tal- Facebook.

Iżda kif irriżulta lill-NGO's internazzjonali dwar il-libertà tal-istampa, f'Malta l-ġurnalisti jiċċensuraw lilhom infushom.

Dak li qegħdin iħarsu m'humiex "id-drittijiet tal-ġurnalisti".

Jekk ikunu jridu, il-ġurnalisti jistgħu jieqfu jaħdmu għat- Times of Malta jew jiktbu l- blogposts fuq xi website li jħallsu għalih minn buthom u jimpjegaw ruħħom band'oħra.

Jew inkella jistgħu jagħmlu tabirruħħom li huma ġurnalisti u jxandru biss dawk l-istejjer li jdoqqu għal widnejn il-mafjużi tan-negozju u tal-politika.

B'dan int biss tkun qed titlef: waqt li jiċħdulek l-informazzjoni li għandek dritt għaliha, huma jibqgħu dejjem minn fuq.

Araw kif ir-Rai Uno (TG1) llum irrapporta l-istqarrija tal-NGO's u aslu għal konklużjoni intom dwar min huma dawk li qed igħarrqu d-dehra ta' Malta f'għajnejn id-dinja.

Previous: Partit Liberali Ġermaniż isejjaħ għat-tnedija ta' investigazzjoni Ewropea dwar il-qtil ta' Daphne Caruana Galizia Next: Il-gvern intebaħ li ma jafx kollox dwar id-delitt window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Se jagħmlu minn kollox? Il-Gvern jirrombla fuq id-drittijiet fundamentali. L-Oppożizzjoni ma titniffisx.

Is-sentenza li ngħatat il-bieraħ mill-Imħallef Silvio Meli f'kawża kostituzzjonali li saret mill-werrieta ta' Daphne Caruana Galizia kontra l-gvern fiha ħafna fuqhiex wieħed x'jixtarr.

M'għandniex xi ngħidu li l-ewwel effett tal-ordni tal-Imħallef hi li Silvio Valletta għandu jtir minn fuq il-każ.

U fis-sentenza tal-qorti saret osservazzjoni f'waqtha: hija ħaġa tad-daħk li wieħed jippretendi li bniedem li hu miżżewweġ lil politiku ewlieni fil-Partit Laburista se jkun oġġettiv f'każ li għandu l-potenzjal li jagħmel il-ħsara politika lill-Partit Laburista.

M'għandix dubju li l-bieraħ l-Imħallef Antonio Mizzi qara' sew is-sentenza tal-kollega tiegħu.

Antonio Mizzi kien ġie mitlub iwarrab milli jippresiedi l-kawża dwar l-appell li għamel Joseph Muscat wara sentenza tal-Qorti tal-Maġistrati li kienet ordnat lill-pulizija jinvestigawh dwar reati kriminali indikati mill-iskandlu tal- Panama Papers .

Niftakru li mart Antonio Mizzi hi MEP tal-Labour.

Is-sentenza ta' Silvio Meli hi dwar Silvio Valletta.

L-Imħallef ma ntalabx igħarbel il-ħiliet ta' Silvio Valletta jew huwiex iwettaq xogħlu kif suppost jew le bħala uffiċjal tal-pulizija, jridu jew ma jridux martu jew l-imgħallem tagħha.

Iżda ntalab igħarbel dwar jekk id-dubji ovvji li nħolqu dwar il-kunflitti ta' interess jiksrux jew le d-drittijiet fundamentali tal-membri tal-familja tal-vittma.

Silvio Meli ddeċieda li kien hemm dan il-ksur.

Nitlobkom tifhmu sewwa.

Is-sentenza tal-bieraħ kienet fis-sens li l-issuktar tal-investigazzjoni minn Silvio Valletta tal-assassinju ta' Daphne Caruana Galizia jikser id-drittijiet fundamentali tal-bniedem.

Din is-sentenza għandha tapplika wkoll għal sitwazzjonijiet simili.

Independentement mid-deċiżjoni ta' Antonio Mizzi li jkompli jisma' l-kawża minkejja l-pożizzjoni u l-lejaltajiet ta' martu, l-kunflitti ta' interess li għandu tant huma ovvji li huma inaċċettabbli.

Iżda hemm ukoll ħaġa oħra fis-sentenza tal-Imħallef Meli li wieħed ta' min isemmiha.

Jgħid li l-aġir tal-gvern "jimmerita l-akbar ċensura" talli "b'mod arroganti ppretenda li jiddetta lill-familja tal-vittma dwar x'għandhom igħidu" u "fittex li jintimidahom".

Hawn l-Imħallef kien qed jagħmel riferenza għall-osservazzjoni superfiċjali li għamel il-gvern fil-kawża li għamlet il-familja Caruana Galizia fis-sens li, fil-fehma tal-gvern, ġaladarba tlitt irġiel ġew mixlija bil-qtil ta' Daphne Caruana Galizia, il-familja kien messha bidlet il-pożizzjoni tagħha.

Il-qorti wriet l-istmerrija għal dan it-tip ta' lingwaġġ li ċertament rrifletta l-kliem intimidatorju li l-gvern għamel użu minnu kontra kull min jażżarda li jħares drittijietu mill-abbużi tal-gvern.

Waħda tal-aħħar.

Din hi sentenza storika li mhux biss ippremjat l-isforzi tal-familja Caruana Galizia fil-ħarsien ta' drittijiethom iżda wkoll iffokat fuq ir-reżistenza dgħajjfa li hawn f'dan il-pajjiż kontra l-ikkalpestar tad-drittijiet ċivili mill-gvern.

Il-qrati tagħna rrikonoxxew li minflok 'għamel minn kollox' biex issir ġustizzja mal-qattierla ta' ġurnalista, il-gvern kien qed jehda jikser id-drittijiet fundamentali ta' żewġha u ta' wliedha.

Din hi sentenza li fiha x'tomgħod.

Sa issa, 24 siegħa wara, l-Oppożizzjoni għadha lanqas biss tniffset dwar il-każ.

Dawn liema ħabel qiegħdin jiġbdu?

Previous: Rebħa għal dak li kien ovvju mill-bidu nett Next: Chris Cardona mhux se jivvota window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Aħna għandna raġun. Erħilhom jgħerqu.

L-Italja u Malta għandhom gvernijiet populisti u t-tnejn li huma qegħdin jagħmlu tagħhom il-preġudizzji razzjali ta' xi wħud kif ukoll l-indifferenza għat-tbatjiet ta' ħaddieħor.

Ir-riferenzi li qed isiru għal-liġijiet internazzjonali huma konvenjenti għall-aħħar u m'humiex serji: huma biss skużi biex jevitaw li jwettqu dak li m'huwiex popolari iżda li għandu mis-sewwa.

M'għandniex xi ngħidu, wieħed ma jistax jinjora d-differenzi fid-daqs li hemm bejn Malta u l-Italja.

Jekk Matteo Salvini jidhirlu li 629 ruħ huma wisq għall-Italja, aħseb u ara x'inhuma għal Malta li hi bil-wisq iżgħar fid-daqs.

Iżda ma rridu ninsew qatt li qed nitkellmu dwar il-bnedmin.

Matteo Salvini għandu raġun meta jgħid li Malta għandha terfa' r-responsabbiltajiet tagħha.

Matul l-aħħar 5 snin, kien x'kien il-ftehim bil-moħbi li sar bejn Joseph Muscat u Matteo Renzi, ebda immigrant mill-Afrika ma rifes fuq Malta.

Għandna bżonn il-ħaddiema iżda jidher li s-suwed m'għandniex grazzja magħhom.

U Joseph Muscat ried jiffanfra bis-suċċess li kellu bil-fatt li f'Malta ma rifes ebda immigrant u mhux se jiċċaqlaq minn din il-politika.

Iżda jien ngħid li jmissu jiċċaqlaq.

Malta mhux biss għandha l-kapaċità li tospita aktar persuni: għandha fil-fatt tospita aktar persuni.

Joseph Muscat għandu raġun: l-Italja ma tistax tippretendi li ssib tarf tal-problemi li ġġib magħha l-immigrazzjoni billi tfarfarhom fuq Malta.

Jekk Matteo Salvini jrid jilgħabha tal-ors imissu jaqbad ma' pajjiż li hu tad-daqs ta' pajjiżu.

L-Italja wkoll għandha responsabbiltajiet x'iġġorr u ma jistax ikun li din tippretendi li tfarfarhom minn fuq spallejha kull meta jfettlilha.

Matteo Salvini u Joseph Muscat għandhom raġun: din mhix problema Taljana jew waħda Maltija.

Hi sfida għall-Ewropa u l-Ewropej kollha għandhom iġorru r-responsabbiltajiet tagħhom serjament billi jaqbdu l-barri minn qrunu.

Hi ħaġa tal-biki meta wieħed jara li l-istess populiżmu li qiegħed iżomm lil Salvini u lil Muscat fis-setgħa, bis-saħħa ta' livelli differnti ta' egoiżmu popolari u biża' u mibgħeda lejn il-barranin, qed iżomm ukoll fis-setgħa lil politiċi bħal May, Macron, Orban u Kaczynski.

Waqt li politiċi jitkellmu dwar l-interess nazzjonali, fl-istess nifs qed jesaġeraw b'diskorshom dwar l-impatt tal-immigrazzjoni u jpinġu stampa kerha żżejjed dwar ir-riskji li din iġġib magħha.

Issib ukoll l-eċċezzjonijiet.

Waqt li Joseph Muscat infexx f'dagħdiha ta' kliem iebes, fi tweet Roberta Metsola tkellmet b'kuraġġ.

Qadfet kontra l-kurrent u fakkritna li filwaqt li aħna nitkellmu bi kliem iebes dwar il-ħarsien tal-interessi nazzjonali, l-Italja u Malta qed jitilfu kull sens ta' diċenza u ta' sensittività umana meta jħallu t-tfal salvati mill-għarrqa imdendlin bejn sema u ilma.

F'din it-taqtiha bejn il-populisti, Muscat u Salvini qed jippikaw f'attentat biex jintgħoġbu man-nies tagħhom.

#l-Italja u #Malta m'għandhomx jitħallew weħidhom – l-UE għandha tara x'se tagħmel.

Fil-frattemp 629 ruħ li qed jaħarbu mill-miżerja, jibqgħu imdendlin. https://t.co/bJoLw6f4IE — Roberta Metsola MEP (@RobertaMetsola) 10 ta' Ġunju, 2018

Previous: Misteru dwar self ta' €2.6 miljun.

Nofs id-dejn tal-Kasco mal-BOV misluf bla garanziji lil persuna mhux magħrufa.

Next: Fejn huma l-provi? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Chris Cardona mhux se jivvota

Id-Deputat Mexxej tal-Partit Laburista li hu wkoll it-tielet fil-grad ta' preċedenza tal-gvern, il-Ministru Chris Cardona llum mhux se jmur jivvota fil-Parlament.

Il-gvern b'daqshekk m'huwiex se jitlef xi vot iżda l-assenza ta' ministru ewlieni hi ta' sinjifikat speċjalment meta m'hemmx l-iskuża ta' safar.

Intant ninsab infurmat li kien hemm min lemaħ lill-Ministru Chris Cardona fil-Parliament għal ftit ħin aktar kmieni llum u r-reġistru jidher li hu mmarkat li attenda għas-seduta.

Iżda f'każ li ma jkunx jista' jsir breathalyser test fuqu, impossibbli li wieħed jivverifika r-raġuni għaliex żamm i'l boghod mill-Kamra tad-Deputati fi żmien importanti bħal dan.

Previous: Se jagħmlu minn kollox?

Il-Gvern jirrombla fuq id-drittijiet fundamentali.

L-Oppożizzjoni ma titniffisx.

Next: Id-dmir li topponi window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Fejn huma l-provi?

Ġimgħa ilu għidt li Keith Schembri rċieva żewġ pagamenti li jammontaw għal aktar minn $400,000, ħames ġimgħat wara li ġie lura minn żjara riżervata għall-politiċi biss f'Baku, f'Diċembru tal-2014.

Meta Adrian Delia sfidah fil-Parlament biex jirreaġixxi, Joseph Muscat qam biex jgħid li Keith Schembri ċaħad dan.

Ma qalx meta.

Ma qalx kif.

Keith Schembri baqa' sieket.

Imbagħad ippubblikajt id-dettalji tat-tranżazzjonijiet tal-flus li kien irċieva.

Hu baqa' sieket.

Imbagħad bdiet diskussjoni fuq l-ispazju tal-kummenti hawn, u fuq Facebook, u fuq il-websites li kitbu fuq l-istorja: fejnhom il-provi?

Ħa nagħmel xi ħaġa ċara mal-ewwel.

Iva, għandi prova dokumentata li ssostni dak li qed ngħid.

Din ma ħloqthiex mix-xejn.

Lanqas ma qgħadt fuq xi konverżazzjoni ma' xi sors.

Jew tnejn.

Din il-biċċa aħbar hi sostnuta minn prova dokumentata, li qiegħda għandi, u għadha mhux ippubblikata.

Irrid niċċara numru ta' affarijiet.

Ir-rwol ta' ġurnalist hu li jippubblika informazzjoni li hija minnha dwar dawk li jokkupaw kariga pubblika.

Mhuwiex ir-rwol ta' ġurnalist li jmexxi l-kawża li twassal biex xi ħadd jinstab ħati.

Hemm nies oħra fl-organizzazzjoni governattiva li huma mħallsa biex jagħmlu dak ix-xogħol u għandhom is-setgħa li jeħtieġu biex jiksbu din il-prova u jużawha.

Il-mestier għandu s-salvagwardji li jiżguraw li l-ġurnalisti jkunu fiduċjużi fil-verità ta' dak li jippubblikaw.

Allura jekk jitfaċċa xi ħadd u jgħidli li Keith Schembri għamel hekk, jew xi ħaġa oħra, irrid nivverifika dik l-informazzjoni ma' sorsi indipendenti oħra.

X'irid jiċċekkja ġurnalist miegħu innifsu?

Irid jara jekk dik il-prova li għandu f'idu hux se twassal biex xi ħadd jinstab ħati?

Le.

Dak hu xogħol il-prosekutur.

Irid jiċċekkja jekk l-informazzjoni hix minnha jew le.

Dak li jista' jgħinu hu li jsaqsi lilu nnifsu jekk ikollux biżżejjed biex jipprova b'mod sostanzjali dak li qed jgħid jekk tinfetaħlu kawża ta' libell.

Innutajtu?

Keith Schembri ma ċaħadx l-informazzjoni li ppubblikajt.

U lanqas għamilli libell.

Innutajtu li għal kuntrarju ta' Joseph Muscat, hu kellu l-mezzi biex jiċċekja li dak li qed ngħid hu bbażat fuq is-sod, u meta għamel hekk, assuma li għandi l-provi li juru dak li hu jaf?

Minflok wieħed jiddiskuti jekk jaqbilx li wieħed jippubblika l-provi jew le, forsi għandna niddiskutu xi ħaġa oħra minflok.

Taħsbu jekk fl-aħħar ġimgħa minn meta pubblikajt din l-informazzjoni, ġietx xi aġenzija ta' kontra l-ħasil tal-flus jew tal-infurzar tal-liġi biex titlobni l-informazzjoni li għandi, biex tara jekk għandhiex tinvestiga aktar?

Qtajtu.

Ma ġie ħadd.

Issa, mhumiex dawk in-nies li għandhom jistaqsu jekk għandix il-provi li jistgħu jgħinuhom jagħmlu xogħolhom?

Jekk iridu jagħmlu xogħolhom?

Għax jekk wieħed jara l-affarijiet kif inhuma, jekk l-investigaturi u l-prosekuturi ma jridux jagħmlu xogħolhom, il-ġurnalist ma jistax jagħmilhulhom hu.

Il-provi, jekk jiġux ippubblikati hawnhekk jew le, huma biss jistgħu jagħmlu xi ħaġa dwarhom.

U kif tgħallimna mill-esperjenza qarsa ta' dawn l-aħħar 5 snin, ma huma se jagħmlu xejn minn dan.

Ifhem, jekk qed titlob lili biex nippubblika l-provi li jissostanzjaw dak li qed ngħid, tkun qed tagħmel lili il-protagonist jew is-suġġett ta' din l-istorja.

Jien m'iniex l-istorja.

Jien ktibt l-istorja.

Is-suġġett tal-istorja hu Keith Schembri.

Għall-kuntrarju tiegħi, Keith huwa uffiċjal tal-istat.

Għall-kuntrarju tiegħi, hu obbligat li jagħti rendikont dwaru nnifsu.

Għall-kuntrarju tiegħi hu mistenni minnu bi dmir li juri li dak li qed ngħid jien dwar l-affarijiet finanzjarji tiegħu hu fażull.

Il-finanzi tiegħu għandhom ikunu trasparenti.

Id-dħul tiegħu għandu jkun iddikjarat.

It-taxxi tiegħu għandhom jitħallsu.

Il-kumpaniji tiegħu għandhom ikunu magħrufa mill-awtoritajiet tat-taxxi.

L-irċevuti tiegħu għandhom ikunu ġustifikati.

Il-pagamenti li jaċċetta għandhom ikunu għas-servizzi li jipprovdi.

Għaliex dawk in-nies li qed jitolbuni noħroġ il-provi tal-istorja, mhumiex jitolbu lil Keith Schembri joħroġ il-provi li juru li hu nadif tazza?

Għaliex, u hawn tinsab l-ironija, ħadd ma jistenna lil Keith Schembri jkun onest, nadif u ħieles mit-tbajja' tal-korruzzjoni u l-ħasil tal-flus.

Ir-reati tiegħu jitqiesu bħala normali.

Huma, kif il-Prim Ministru darba iddeskrivihom, normali fil-ħajja ta' 'negozjant li rnexxa'.

Negozjant li rnexxa hu mistenni li jevadi t-taxxi u jwaqqaf kumpaniji offshore sigrieti, jirranġa għal self lil partijiet terzi misterjużi bi flus li apparentement ma jkunux jeżistu huma u ħerġin imma jsiru ta' veru huma u deħlin, u jiddikjara profitti ħafna anqas milli jdaħħal fil-fatt, jekk ma jiddikjarax ukoll li qed jispiċċa bit-telf.

Allura meta n-nies jidhru li huma daqshekk ċerti li dan qed jiġri, il-fatt li qed jistaqsu lill-ġurnalist biex jippubblika l-provi m'għandhomx f'moħħhom biss li jintimidawh biex jippruvaw jagħlqulu ħalqu, meta ma jkunx se jsir libell lil hinn mill-valur tal-intimidazzjoni?

Previous: Aħna għandna raġun.

Erħilhom jgħerqu.

Next: Rebħa għal dak li kien ovvju mill-bidu nett window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Joe Brincat se jagħmel kawża kontra l-gvern talli għattielu mafkar tant għal qalbu

Wara dak il-patrijottiżmu falz u l-kliem ta' tifħir fil-konfront ta' mafkar, wara dik ix-xmara ta' dmugħ tal-kukkudrilli li qabżitilhom dwar il-fjuri u x-xemgħat li, skonthom, kienu qed jiddesakraw il-memorja tal-vittmi tal-gwerer, wara dak l-isteriżmu kollu li qabadhom dwar il-ħtieġa urġenti ta' restawr għall-kapolavur ta' Sciortino li biss jafu bih għax l-istampa tiegħu kienet tidher qabel jixxandru d-dibattiti politiċi tal-Awtorità tax-Xandir fuq it-televiżjoni, dalgħodu din hi l-aħjar veduta tal-Mafkar takl-Assedju l-Kbir li jista' jkollok.

Ja tiranni boloħ li ma tiswewx karlin, taħsbu li b'daqshekk qegħdin tagħmlu xi att ta' disprezz fil-konfront ta' xi ħadd?

Bħalissa Joe Brincat qed joqmos bir-rabja.

Bilħaqq Doctor Joe, nhar il-Ħadd li ġej se ssir il-velja.

Bosta huma dawk li se jġibu x-xemgħat magħhom.

L-aktar għaliex id-Doctor Joe l-ieħor, li hu l-imgħallem tiegħek, m'għandux grazzja max-xemgħat.

Previous: F'ġieħ is-sewwa, fejn hu Neville Gafà?

Next: F'Jum ir-Repubblika window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Rebħa għal dak li kien ovvju mill-bidu nett

Kienu kostretti jieħdu parir legali biex jaraw jekk id-drittijiet tagħhom kinux qed jiġu miksura.

Meta għamlu hekk, fi stqarrija uffiċjali l-gvern għajjarhom tradituri.

Imbagħad kellhom jargumentaw quddiem il-qorti li persuna esposta politikament ma jistax ikun mistenni minnha serjament li tinvestiga reat kriminali li fih s-suspettati wkoll huma persuni esposti politikament.

Tmien xhur wara li ommhom ġiet assassinata, il-qorti tat raġun lil ulied Daphne Caruana Galizia li l-investigatur fil-każ tal-qtil ta' ommhom mhuwiex investigatur kredibbli minħabba l-kunflitti ċari ta' interess li għandu.

Dan għaliex kull filgħaxija jaqsam l-istess sodda ma' persuna li l-eżistenza politika tagħha tiddependi kompletament fuq l-appoġġ ta' dawk li messhom huma suspettati prinċipali f'dan il-każ.

Qed ngħid "messhom" għax mhumiex.

Taħt l-għajnejn attenti u politikament motivati ta' Silvio Valletta, il-pulizija qagħdet attenta li tevita li mqar tipprova tiftaħ xi tip ta' inkjesta dwar politiċi li għandhom ikunu investigati bħala persuni b'interess fil-qtil ta' dik li kienet l-aktar ġurnalista kritika fil-konfront tagħhom – kif iddeskrivewha huma stess – jekk xejn, biex għall-inqas inaddfu isimhom u jitneħħew minn fuq il-lista tas-suspettati.

Attivisti li kienu mistiedna biex jiltaqgħu ma' Keith Arnaud, li qed imexxi l-prosekuzzjoni f'dan il-każ, qaluli li meta ġie mistoqsi, Keith Arnaud ikkonferma li l-pulizija ma tkellmet mal-ebda politiku li jista' jkun li kellu motivazzjoni biex jelimina lil Daphne Caruana Galizia bħala att ta' tpattija jew biex ma jħallihiex tkompli bix-xogħol tagħha.

Meta l-Maġistrat Anthony Vella l-ġimgħa l-oħra talab ir-rekords tat-telefonati ta' Joseph Muscat, Adrian Delia u Chris Cardona, kien qiegħed – almenu kif naraha jien – sempliċiment jibgħat messaġġ li f'dan il-każ il-pulizija ma kinux qed jagħmlu xogħolhom u minflok, qed ikollu jagħmilhulhom hu.

Għalkemm huwa d-dritt tiegħu li jitlob li jingħata r-rekords tat-telefonati, il-Maġistrat Vella jaf li teżisti l-possibbiltà li dawn ir-rekords m'għadhomx jeżistu issa li tant għadda żmien minn meta seħħ il-każ.

Imma jekk jirriżulta li dan ikun il-każ, it-tort żgur li ma jkunx tiegħu.

Hija responsabbiltà tal-pulizija li tinvestiga reat kriminali u waqt li l-Prim Ministru kien mehdi jipprova jbellagħhielna li qed jagħmel minn kollox biex isolvi l-każ, xejn ma jeskludi li Silvio Valletta kien mehdi f'ħidma biex jiżgura li ma ssirx ġustizzja kif suppost.

Il-qorti llum irrikonoxxiet li almenu jeżisti suspett raġjonevoli li dan jista' jkun il-każ.

Meta federazzjonijiet internazzjonali tal-ġurnalisti, osservaturi, MEPs u membri ta' Parlamenti oħrajn, bħall-familja tal-vittma, jesprimu dubji serji kemm l-affarijiet f'Malta qed isiru kif suppost u kemm verament irridu li ssir ġustizzja f'dan il-każ, għal dan ikunu qed jirreferu.

Kollox beda f'dik il-ġurnata tas-16 ta' Ottubru meta Consuelo Scerri Herrera tfaċċat fuq ix-xena tad-delitt u mbagħad iffriżat l-investigazzjoni forensika sakemm ġiet biex tiddeċiedi jekk għandhiex tirrikuża lilha nnifisha mill-każ.

Din ix-xenata kompliet meta wieħed mill-uffiċjali li kienu fuq il-post ħa ritratti tal-partijiet minn ġisem Daphne Caruana Galizia u qagħad jogħrok idejh ixandarhom fuq Whatsapp.

U kompliet ukoll meta l-gvern ipprova jintimida lill-membri tal-familja tal-ġurnalista assassinata billi jinstiga lill-folol kontrihom waqt li kienu qed jippruvaw jiksbu xi tip ta' protezzjoni għad-drittijiet tagħhom bħala l-eredi ta' mara li ġiet imċaħħda mid-dritt sagrosant tal-ħajja.

Meta fis-16 tax-xahar tmur – jew ma tmurx – quddiem il-qrati biex titlob li ssir ġustizzja, tagħmel hekk għax ikun qed iseħħ dan kollu u għaliex tkun fhimt – jew forsi ma tkunx fhimt – li jekk Daphne Caruana Galizia u l-familja tagħha jiġu mċaħħda mill-ġustizzja, allura anke int tista' tiġi mċaħħad milli ssir ġustizzja miegħek kull meta tiġi bżonnha.

Illum, qorti f'Malta ddikjarat li jekk Silvio Valletta ma jitneħħiex mill-investigazzjoni u x-xogħol kollu li għamel ma jerġax jiġi rivedut, se jibqgħu dubji serji kemm qed issir verament ġustizzja.

Probabbli li din id-deċiżjoni issa tiġi appellata minn gvern li jrid jiżgura li qatt ma nsiru nafu min ordna l-qtil ta' Daphne Caruana Galizia.

Ara kemm hemm raġunijiet għalfejn għandna nibqgħu għaddejjin nipprotestaw.

Previous: Fejn huma l-provi?

Next: Se jagħmlu minn kollox?

Il-Gvern jirrombla fuq id-drittijiet fundamentali.

L-Oppożizzjoni ma titniffisx. window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Titwila wara l-purtiera tal-ħadid

Ħafna, ħafna snin ilu, ferm qabel ma ommi bdiet tħallini mmur kunċerti tal-mużika rock, Tina Turner kellha gig fil-Furjana.

Kienet is-sena 1990.

Jien ma kontx hemm.

Imma n-nies kienu rritornaw minn dak il-kunċert jgħidu li kienet tat spettaklu mill-aqwa.

U li Michael Frendo, dak iż-żmien ministru tal-kultura, kien tela' fuq il-palk biex jilqa' lill-kantanta.

Dakinhar kien hemm min tgħidx kemm stagħġeb li l-politiċi jħobbu jindaħlu fejn ma jesagħhomx.

Eventwalment, għadda ż-żmien u waqt li jiena kbirt u ommi bdiet tagħtini l-permess nattendi għall-kunċerti rock, il-politiċi wkoll bdew jifhmu li posthom mhux fuq il-palk imma fis-sitt filliera minn quddiem.

Jien ma kontx preżenti għall-kunċert ta' Anastacia lbieraħ, u allura qed noqgħod fuq ir-rapporti li wasluli mingħand min attenda għall-kunċert.

Il-kantanta tat spettaklu tajjeb ħafna u l-ebda Ministru ma tela' fuq il-palk.

Imma b'xi mod jew ieħor, fil-kummenti tagħha, xorta rreferiet għall-mexxejja supremi ta' pajjiżna meta semmiet lill-Prim Ministru u lil wieħed mid-deputati tiegħu.

Apparentement, esprimiet il-gratitudni tagħha lejhom talli ngħatat il-permess li tagħti kunċert f'pajjiżna.

Ma nafx xi struzzjonijiet tawk, Ms Anastacia, imma hawnhekk m'għandekx bżonn il-permess tal-prim ministru biex tkanta fil-pubbliku.

Għalkemm jidher li hu jaħseb li għandek bżonn il-permess tiegħu!

Jidher li kien hemm min tgħidx kemm ċapċap għal din l-attitudni servili li tfakkarna fi żmien il-purtiera tal-ħadid għalkemm kien hemm oħrajn li ħassewhom imbarazzati.

Lanqas timmaġinak titla' fuq il-palk fl-Istati Uniti u tirringrazzja lil Donald Trump talli ħalliek tkanta f'kunċert!

Konna qed nittamaw li f'Malta wasalna fl-istadju li l-affarijiet isiru bl-istess mod.

Għal xi żmien, almenu, hekk konna naħsbu.


Emoraġija

Il-Partit Nazzjonalista jinsab eżatt fejn iriduh tal-Labour: tant jinsab lura li għadu stordut.

Mir-riżultat tas-sondaġġi li xandar illum il-ġurnal MaltaToday, jirriżulta li għal kull persuna li bi ħsiebha tivvota PN, hemm tnejn li ser jivvotaw Labour.

U n-numru ta' dawk li mhux bi ħsiebhom jivvutaw – jiġifieri 13% – baqa' stabbli.

Dawk li m'humiex ċerti kif ser jivvutaw issa kważi rdoppja u dawn jammontaw għal madwar kwint ta' dawk li ġew intervistati.

Ir-riżultati li kisbu tal-PD u tal-AD baqgħu negliġibbli.

Ir-riżultati juru wkoll li, kieku l-PN ikollu l-ħila li jżomm flimkien lill-votanti tiegħu, jista' saħansitra jgħaddi lil tal-Labour.

Iżda l-votanti tal-PN huma maqsumin fi tliet gruppi: grupp imdaqqas għadu jappoġġjah, grupp ieħor mhux lest li jivvutalu u t-tielet grupp jikkonsisti f'dawk li għadhom bejn ħalltejn.

Nieħdu b'eżempju lil dawk li fl-2017 ivvutaw PN.

Illum 42% minn dawn igħidu li m'humiex lesti li jivvutaw PN.

Wħud minnhom se jivvutaw Labour jew lil PD.

Numru mdaqqas ta' dawn in-nies jigħid li m'humiex ser jivvutaw.

U kwint minn dawn m'humiex ċerti x'ser jagħmlu.

Hemm spjegazzjoni faċli għal dan kollu.

Il-PN qed jidentifika ruħu wisq mal-mexxej tiegħu Adrian Delia u n-nuqqas ta' popolarità tiegħu qed tniżżel lill-partit fil-qiegħ miegħu.

Il-biċċa l-kbira ta' dawk li vvutaw PN fl-2017 lil Adrian Delia ma jafdawħx.

Hemm 53% li jew jafdaw aktar lil Joseph Muscat jew igħidu li ma jafdaw lil ebda wieħed minnhom jew inkella m'humiex ċerti lil min għandhom jafdaw.

Adrian Delia mhux biss qed jitlef votanti li s-soltu kienu jivvutaw lill-partit tiegħu: kważi ebda wieħed minn dawk li ma vvutax PN fl-2017 igħid li jafdah.

Lanqas biss jissemma' minn dawk li vvutaw Labour fl-2017 u jissemma' minn numru ċkejken ħafna minn dawk li ma vvutawx fl-2017.

Bħalma jiġri kull xahar, issa se jkun hemm is-soltu kontroversji.

Min jaħti għall-fatt li l-PN mhux biss tilef ir-rilevanza tiegħu fil-kamp politiku iżda tilef ukoll il-ħila li jisfida lil tal-Labour fit-tellieqa għall-poter, tant li l-pajjiż spiċċa b'partit wieħed?

Dan m'hu rilevanti xejn Partit politiku m'huwiex patologu forensiku.

L-akkademiċi u l-kummentaturi biss għandhom il-ħila li jispjegaw ir-raġunijiet għaliex tkun seħħet mewta.

Xogħol partit politiku hu dak li jippreżenta ruħu bħala għażla vijabbli għaċ-ċittadini.

X'jeħtieġ li jseħħ biex il-Partit Nazzjonalista jibda' jintebaħ li vot unanimu stil Sovjetiku fil-Kumitat Eżekuttiv b'vot meħud bl-idejn ma jrebbaħlux l-elezzjonijiet?

X'jeħtieġ li jseħħ biex il-Partit Nazzjonalista jintebaħ li lanqas jekk ikollu l-appoġġ ta' dawk kollha li vvutawlu fl-2017, dan ma jkunx biżżejjed biex iġib riżultat aħjar mill-aħħar telfa umiljanti li kellu?

U issa lanqas għandu l-ħila li jiġbor warajh nofs dan il-grupp ta' nies biex jgħidu li għandhom fiduċja fil-mexxej.

X'jeħtieġ li jseħħ biex dan il-partit politiku jkun jixraqlu li jerġa' jissejjaħ hekk?

Previous: Repubblika trid sehem fid-diskussjonijiet dwar riformi Kostituzzjonali Next: Allura Franco Debono għandu liberta' aktar milli kellha Daphne Caruana Galizia? window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });


Partit Liberali Ġermaniż isejjaħ għat-tnedija ta' investigazzjoni Ewropea dwar il-qtil ta' Daphne Caruana Galizia

Hekk stqarret Gyde Jensen, il-kelliema dwar id-drittijiet tal-bniedem tal-Partit Liberali Ġernamiż – FDP – u president tal-Kumitat dwar id-Drittijiet tal-Bniedem: "Il-qtil tal-ġurnalista Maltija Galizia hi tebgħa sewda fuq l-istorja tal-Ewropa.

Diffiċli wieħed jemmen li l-mandanti tad-delitt għadhom jiġġerrew barra.

Hemm bżonn li jinstab tarf tal-assassinju u biex iseħħ dan, jeħtieġ li l-investigazzjoni tinbeda' mill-ġdid u tkun immexxija minn investigaturi indipendenti Ewropej.

Mhix aċċettabbli r-reżistenza li qed jagħmel għal dan il-gvern Malti.

Il-Gvern Federali u l-Unjoni Ewropea ma jistgħux ikomplu jħallu l-valuri bażiċi jibqgħu jiġu njorati.

Il-qtil riċenti ta' diversi ġurnalisti hi prova li twaħħax li, anki fl-Ewropa, l-libertà tal-istampa mhix fuq sisien sodi. "

Dan huwa żvilupp li huwa ħafna aktar sinjifikanti milli jidher ma' l-ewwel daqqa t'għajn.

Il-Partit Liberali għandu 11% tas-siġġijiet fil-Parliament Ġermaniż iżda l-istqarrija li għamel turi li madwar l-Ewropa qed tinfirex il-fehma li l-gvern ta' Malta għandu l-faħam miblul u li l-komportament tiegħu mhuwiex aċċettabbli f'soċjetà Ewropea.

Bl-elezzjonijiet Ewropej fuq ix-xefaq, is-soċjalisti Ewropej – u partikolarment is-soċjalisti Ġermaniżi – ma jistgħux jinjoraw din il-fehma ġenerali u ser ikollhom jibdew iħarsu lejn ir-relazzjoni tagħhom mal-Partit Laburista ta' Joseph Muscat minn lenti ġdida.

Il-partiti politiċi Ewropej jidher li fehmu li Joseph Muscat qed ifittex li jingħata assoluzzjoni għall-ħażin kollu li wettaq permezz ta' xi ħatra fl-Unjoni Ewropea.

Jeħtieġ li Joseph Muscat ma jitħalliex jakkwista xi ħatra prominenti fl-Unjoni Ewropea wara Mejju 2019 mhux biss biex ma jiġix ippremjat iżda wkoll biex jiġi evitat li l-Ewropa jkollha terfa' s-salib tiegħu minħabba għemilu u minħabba dak li għad irid jinkixef dwar dan l-għemil.

Is-soċjetà ċivili ta' Malta għandha responsabbiltà li tinsisti mhux biss li ssir ġustizzja f'Malta iżda li tassigura wkoll li l-bqija tal-Ewropa ma tiddakkarx mill-korruzzjoni li tħalliet tinfirex f'pajjiżna.

Hu dmir tagħna li nagħmlu li nistgħu biex nassiguraw li Joseph Muscat jibqa' hawn Malta biex jiffaċċja l-konsegwenzi politiċi talli ta l-kenn u l-protezzjoni tiegħu lil Keith Schembri, lil Konrad Mizzi u lil Chris Cardona.

M'għandna ebda "dejn" mal-Ewropa.

Iżda għandna d-"dejn" mal-kuxjenza tagħna.

Lil Joseph Muscat ma sirniex nafuh il-bieraħ: ikun ta' periklu għall-Ewropa kollha li kieku kellu jingħata xi ħatra fl-Unjoni Ewropea.

Bħala pajjiż diġà għamilna żball darba.

Meta John Dalli nħatar bħala Kummissarju Ewropew, aħna l-Maltin konna diġà nafu x'isarraf ħafna aktar mill-Ewropej.

Huwa minnu li dak iż-żmien ma konniex nafu dettalji daqs kenn sirna nafu llum u m'hemmx dubju li hemm ħafna aktar stejjer x'wieħed isir jaf.

Iżda l-punt hu li konna nafu x'isarraf John Dalli u ma missna qatt ħtarnieh fl-Ewropa biex inkunu nistgħu neħilsu minnu.

B'dan l-iżball, il-pajjiż ħasad dak li kien żera'.

Jeħtieġ li lil Joseph Muscat niqfulu.

U jista' jserraħ rasu li s-soċjetà ċivili Ewropea kif ukoll ġurnalisti minn madwar id-dinja li issa ntebħu bil-qerq tiegħu, se jagħmlu minn kollox biex jassiguraw li l-għatba ta' xi ħatra fl-Unjoni Ewropea jibqa' ma jirfishiex.

Previous: La Repubblica: 'Eluf fit-toroq għal Daphne' Next: 'Il-ġurnalisti Maltin jiċċensuraw lilhom infushom" – organizzazzjonijiet internazzjonali dwar il-libertà tal-istampa window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });